qundao/data-zh-poetry huggingface dataset:
次韵《宿普利驿》
作者：□原
朝代：明
体裁：七言律诗

古人契阔几寒温，云海苍茫望眼昏。到处人情应已了，别来心事向谁言？客楼风月新诗在，京国文章旧价存。万里相期摅寸赤，浮生一饭报君恩。
送环中游庐山
作者：一沤
朝代：明
体裁：五言律诗

匡庐奇绝处，历胜證前人。以杖开云路，将衣抖世尘。瀑飞明镜胆，峰戴碍吾身。问取于中住，谁知面目真。
浪淘沙·春草
作者：一灵
朝代：明
体裁：词

嫩绿似罗裙，寸寸销魂，春心抽尽为王孙。不分东风吹渐老，色映黄昏。
蝴蝶不留痕，飞过烟村，红藏几点落花魂。雨过苔边人不见，湿欲生云。
九日江楼逢琴上人
作者：丁一中
朝代：明
体裁：七言律诗

重阳晴色满江楼，偶尔逢僧惬醉游。黄叶漫同尘事转，青樽遥对楚江流。波光东接沧洲远，山色西连滟滪秋。谁谓羁怀销不得，此中登眺足忘忧。
初秋月下小集限韵
作者：丁一中
朝代：明
体裁：五言律诗

共集高斋晚，清樽照眼明。云开天际月，秋入海边城。未尽追欢意，还惊欲别情。莫辞终夜醉，况是瘴烟清。
游武夷九曲灵峰观
作者：丁一中
朝代：明
体裁：七言律诗

溪穷九曲日初斜，更蹑灵峰观里霞。华发衰颜还世路，碧桃修竹自仙家。云深绀殿晴犹润，春暖瑶坛晚亦花。便拟重寻辽海约，翩然时泛武夷槎。
赋得征马嘶送客向朔方
作者：丁一中
朝代：明
体裁：五言律诗

驰马向榆州，萧萧鸣未休。朔风千里道，落日万山秋。影乱骄行色，声长带别愁。丈夫思报主，日夜陇西头。
送刘太史使朝鲜
作者：丁乾学
朝代：明
体裁：七言律诗

汉殿遥赍诏一函，香炉特许换朝衫。天边筑馆迎龙节，海上吹铙遁鲎帆。问俗朱蒙时已改，探奇旸谷日应衔。归来撰得殊方志，天外河流海外岩。
舟次尤溪
作者：丁云鹏
朝代：明
体裁：五言律诗

客程迷水国，山霭护城闉。岁涉三冬暮，花先十月春。鱼盐通海贩，橘柚落园珍。故旧频劳慰，荒涂未厌贫。
送李参政还吴
作者：丁信
朝代：明

武略雄才出陇西，牙旗玉帐驻梁溪。已知马援能匡汉，孰谓樊侯久失齐。百物意荣春雨足，三台影落晓天低。澹烟芳草沙堤软，一路东风万马嘶。
早春过赵凡夫池馆
作者：丁元复
朝代：明
体裁：五言律诗

幽栖何所定，选胜得支硎。槛底泉鸣玉，天边石作屏。江梅依涧户，谷鸟浴清泠。千丈原头瀑，宜添一草亭。
赠钱少室
作者：丁元复
朝代：明
体裁：五言律诗

长忆问奇年，于今各一天。云深花是宅，溪隐笔为田。寄兴烟霞外，忘机鸥鸟边。萧萧广成子，吾道足真诠。
平坝·其一
作者：丁养浩
朝代：明
体裁：五言律诗

平坝晓来过，萧萧风气清。断云孤屿出，斜日半山明。病马投空戍，饥乌噪古城。几家茅屋在，无处听鸡声。
平坝·其二
作者：丁养浩
朝代：明
体裁：七言律诗

晴原猎猎战旗风，马首青山望不穷。犹有好花开暮景，不知寒意到秋蓬。人家半出层霄上，野戍平临夕照中。多少行人怨滇海，晚来歧路泣西东。
题万安寺宋僧遗身
作者：丁圭
朝代：明
体裁：七言律诗

嘉定年间已涅槃，至今还似旧时颜。循环天运心无虑，更变桑田事不干。野鹤孤云千古梦，清风明月一般閒。世人若问何踪迹，竺国西头是宝山。
家居
作者：丁奉
朝代：明
体裁：五言律诗

家居承祖德，奕世享清平。山袭虞雍号，湖传吕尚名。僻乡便吏隐，腴土惬农耕。自揣狐丘志，微吟记此生。
寄尤少卿宗旸
作者：丁奉
朝代：明
体裁：七言绝句

张翰归时计亦疏，秋风寂寞始登涂。不思五月清江上，已有鳇鱼胜玉鲈。
对山
作者：丁奉
朝代：明
体裁：七言绝句

世事年年流水去，门前日日好山来。东君更自添烦恼，春冷梅花苦不开。
尚湖即事
作者：丁奉
朝代：明

细草香时蝶舞，平波动处鱼跳。渡客行僧日暮，归云去鸟天遥。映水明霞似火，乘风急浪如潮。游泳须臾百里，扁舟短剑长箫。绕室云闲似我，对溪山秃如僧。住宅碧筠黄树，生涯白藕红菱。午市归农负担，夜邻返棹呼灯。钓弋俱当此境，野翁靡所不能。
尚湖即事·其一
作者：丁奉
朝代：明

细草香时蝶舞，平波动处鱼跳。渡客行僧日暮，归云去鸟天遥。映水明霞似火，乘风急浪如潮。游泳须臾百里，扁舟短剑长箫。
尚湖即事·其二
作者：丁奉
朝代：明

绕室云闲似我，对溪山秃如僧。住宅碧筠黄树，生涯白藕红菱。午市归农负担，夜邻返棹呼灯。钓弋俱当此境，野翁靡所不能。
拟古
作者：丁奉
朝代：明
体裁：古风

白日坠西山，明朝出东海。天地无终期，万物岂能待。繁花重露零，高岸深谷汇。昨见朱颜酡，今看霜鬓改。汎舟登蓬瀛，蓬瀛果谁逮。
晚秋
作者：丁奉
朝代：明
体裁：五言绝句

漫读书消画，苦吟诗送秋。出门黄叶尽，风雨暗东楼。
晚秋雨中
作者：丁奉
朝代：明
体裁：五言绝句

暮雨黯秋光，新寒喧宿鸟。一日不开门，落叶知多少。
眼儿媚·过华湖
作者：丁奉
朝代：明

芦苇萧萧奏轻，烟雨隔南洲。小航冒冷，孤帆披湿，一路吟讴。闲人俨似天随子，幽兴五湖秋。相知只在，渡头渔叟，沙嘴眠鸥。
蠡口夜泊
作者：丁奉
朝代：明
体裁：五言律诗

野渡无人到，扁舟却自横。村灯明更灭，邻舫聚还行。水静人声远，霜寒雁梦清。思家不成寝，斗柄已三更。
黄鹤楼眺望
作者：丁子奇
朝代：明
体裁：七言律诗

坐览山川兴欲飘，吟身浑讶在重霄。半天空翠迷丹嶂，满树风声送晚潮。鹤去楼虚明月在，仙游尘幻白云消。来朝更欲扶残醉，万仞峰头听紫箫。
游王官谷就宿石泉洞
作者：丁守中
朝代：明
体裁：五言排律

薄宦桑泉邑，王官几度游。穿花斜径入，归岫野云浮。松上女萝媚，涧边兰草幽。仙升古洞在，鹤去旧巢留。飞阁凌碧汉，闲亭倚翠丘。双人石对立，五老峰为俦。览照豪吟发，莹心俗念休。流觞思往事，采菊忆前修。三诏人不起，一鸣稿尚收。夕阳没树杪，小月上山头。竹影摇窗动，泉声拍枕流。鸣鸿惊梦醒，身拟在瀛州。
谒方正学先生祠
作者：丁宾
朝代：明
体裁：七言律诗

花雨台前石子冈，孤坟松柏自苍苍。从来洒泪成新土，何必游魂返故乡。山色一林俱积翠，江流千古半斜阳。欲知直道人心在，祠庙于今信有光。
古风
作者：丁岳
朝代：明

麒麟四灵长，群兽孰敢当。木精著文彩，肉角仁且良。生草既不折，生虫亦不伤。在鲁何成悲，来周乃致祥。一去余千载，中原有豺狼。
送客
作者：丁岳
朝代：明

芦花飞雪水增波，一曲尊前感慨歌。客里可堪频送客，眼中知己渐无多。
送沈彦修
作者：丁岳
朝代：明

江上秋风吹客衣，江边把酒对斜晖。江鸥不解离人意，故作三三两两飞。
游少林寺
作者：丁应泰
朝代：明
体裁：七言律诗

青山空曲地清嘉，绀殿中藏帝释家。祗苑禅枝开五叶，珠林仙树采三花。天空池水沈孤月，日射炉烟结彩霞。直悟一乘窥最上，何须重问白牛车。
并蒂莲和丁飞涛韵
作者：丁彦
朝代：明
体裁：七言律诗

芦渡流觞向翠微，田田叶上綵霞飞。昭阳第望须同后，虢国风流却并妃。争似春明寒浸玉，相将浴水露沾衣。思君独有悲歌客，长啸凭栏看落晖。
云溪
作者：丁恒
朝代：明

闻道云溪上，乔林翠拂天。鸟啼萝径外，花落石潭边。雨歇黄精老，春深皂荚圆。高人高卧所，毛骨半成仙。
咏柳戏赠任文甫
作者：丁恒
朝代：明

芳容濯濯出天然，每到春来却自怜。处士门前斜带雨，将军营里细含烟。柔条无力因垂地，飞絮多情欲上天。折赠行人离别后，不堪憔悴日三眠。
石潨山
作者：丁恒
朝代：明

遥望平林曙色温，淡烟新霭正纷纭。高低松竹阴相接，撩乱藤萝暝不分。谷口行人冲雾出，林间啼鸟隔溪闻。不知初日散空翠，惟见青山生白云。
送人归钱塘
作者：丁恒
朝代：明

折尽长亭柳，条寒已不禁。凉风生海色，微雨淡秋阴。歧路空南北，浮生自古今。相逢即相别，何处写遐心。
送文可归杭州
作者：丁恒
朝代：明

李君才华世希有，湖海清名在人口。连年踪迹爱狂游，马蹄遍向天涯走。春风二月度鄱阳，买舟远下南斗傍。笔床茶灶浑无恙，犹带关前花雨香。我是烟霞旧时侣，鹿裘卧听山前雨。出门正欲问荆州，人来又道君归去。相逢不得叙生平，短歌欲赠难为情。秋风吹云浦树碧，南雁叫月江芦清。闻君家住孤山后，到家春色生衣袖。为问林逋旧隐居，至今尚有梅花否。
颜明府招游琅琊台海神庙·其一
作者：丁惟宁
朝代：明
体裁：七言律诗

日永庭虚制锦閒，贤侯邀客眺名山。天回澄霁双凫起，地切朝宗万壑环。杖底薰风搔短发，樽前返照伴酡颜。夜深矫首幽燕迥，北斗阑干月一弯。
颜明府招游琅琊台海神庙·其三
作者：丁惟宁
朝代：明
体裁：七言律诗

皛皛汪汪接上玄，粼粼滟滟泛晴烟。仙家宫阙明霞外，估客帆樯远屿前。河伯信应惭牛马，麻姑何处见桑田。独怜杯水坳堂似，安得抟风背负天。
颜明府招游琅琊台海神庙·其二
作者：丁惟宁
朝代：明
体裁：七言律诗

秦王曾此翠华临，此日残碑断碧岑。千载阳侯呈异梦，一朝仙令倡捐金。风雷应变甘棠港，舰舸还来玛瑙琛。香火悠悠灵爽在，可知明德肇禋心。
颜明府招游琅琊台海神庙·其四
作者：丁惟宁
朝代：明
体裁：七言律诗

谁驱乱石海鸥边，石上金卮促膝传。潮涌惊看云扑岸，涛平坐见水铺天。渔歌风度千寻浪，鲗墨霞飞五色笺。莫待安期乞异术，尘襟脱尽便神仙。
箫杖
作者：丁敏
朝代：明

嶰谷新裁六尺形，半含宫徵半扶行。吹时只恐成龙去，策处常疑作凤鸣。挂壁影怜秦女瘦，敲门音合舜《韶》清。月明拄向仙坛上，同和钧天奏九成。
题吴江旧居
作者：丁敏
朝代：明
体裁：七言律诗

一身恒寄在烟霞，首夏归来玩物华。满径绿阴山柘叶，一篱香雪野薇花。东邻旆影招沽酒，西坞歌声唱采茶。幽景慰情聊自适，短筇微服看桑麻。
缺题
作者：丁明登
朝代：明

朝来急雨涌山泉，洗出芙蓉意态妍。袅袅数茎欹竹屿，美人和露入淇园。
马德沣
作者：丁明登
朝代：明

朵朵红莲映绿池，微风吹动影参差。深闺寂寞嫌长昼，一点芳心只自知。
大河行
作者：丁晋
朝代：明
体裁：古风

丹崖绝壁冲云开，惊涛逐浪翻晴雷。浮光不定摇白日，寒波夜静鱼龙哀。昆崙东注几万里，浩浩荡荡浑未已。横流逆行势滔天，怀山襄陵九州圮。生民垫溺帝曰咨，惟兹洪水禹治之。八年于外胼胝劳，恶衣菲食宫室卑。万化之原夫妇始，禹娶涂山四日尔。父子之间孝所钟，呱呱之声禹弗子。万水之患河为雄，凿开积石流河通。龙门之下功未竟，安得河声流向东。我瞻庙貌骏奔走，黍稷馨香酬二卣。山空玉佩珊瑚鸣，圣德神功真不朽。九山既旅九川空，四隩既宅四海同。六府三事允已治，呜呼万世永赖谁之功。
寄诚庄诗
作者：丁晋
朝代：明
体裁：七言律诗

芝轩先生人中仙，儒医并称世所艰。颜井泉通上池水，孔坛杏接匡庐山。焚香鼓琴白昼静，吟诗瀹茗青春闲。老樵何幸忝知己，日日杖藜相往还。
春日五泉
作者：丁晋
朝代：明
体裁：七言律诗

池上春晴物色饶，溶溶水涨欲平桥。莺啼谷口林花媚，鱼跃波心水荇摇。浊酒不辞千日醉，閒心何必小山招。盘桓已久且归去，明日来寻杜若苗。
春登皋兰山
作者：丁晋
朝代：明
体裁：七言律诗

独步层巅四望遥，天风吹我上金鳌。河流曲折虹梁阔，山势参差甲第高。万里梯航朝北阙，一川花柳涨东皋。归来暂憩衡茅下，笑指邻翁问浊醪。
马衔风雪
作者：丁晋
朝代：明
体裁：七言律诗

风捲瑶花苦作寒，皑皑深覆马衔山。溪流呜咽空闻响，石磴嶙峋不可攀。短策寻梅何处得，孤舟载鹤几时还。皋兰在望无多远，楼阁参差杳霭间。
黄河歌
作者：丁晋
朝代：明
体裁：古风

君不见，黄河之势何壮哉，迢迢远从天上来。咆哮万里裂坤轴，盘涡倒捲声如雷。萦回九曲复东注，刊山湮谷沧溟开。曾闻源流上接银潢水，饮之不减中濡美。龙门岧峣连砥柱，山巉岩兮石碨磊。源泉混混自朝夕，古往今来可能息。问渠那得常如斯，元气淋漓为扶掖。我思击楫泛中流，春风杜若沿芳洲。船头只载一斛酒，醉倚柁楼鼓棹讴。醉倚柁楼鼓棹讴，相邀织女寻牵牛。
雨中望勾漏
作者：丁此吕
朝代：明
体裁：古风

迢递策敝车，言寻稚川子。风雨何凄其，荡然涤尘滓。濛濛山下云，泠泠峡中水。云水幽以深，径路凭谁指。丹灶突无烟，白石徒齿齿。至今不可攀，邈焉怀斯理。我家西山阳，许令实同里。玄都计非遥，赤县更伊迩。冲举遽难期，沈沦恒自耻。孺子傥可言，请为公纳履。
登小孤山
作者：丁湛
朝代：明
体裁：七言律诗

孤峰千仞势嶙峋，石磴攀跻翠霭分。一路涛声长带雨，半窗岚气总成云。参差梵阁依岩起，断续渔歌隔岸闻。莫谓芙蓉初拂水，江天独立孰如君。
凌元洞·其一
作者：丁玑
朝代：明
体裁：五言绝句

野日春正暝，山云午犹湿。布谷不停声，人人荷锄立。
凌元洞·其三
作者：丁玑
朝代：明
体裁：五言绝句

空崖苍翠间，平洼自相逗。有时石上眠，云来触衣袖。
凌元洞·其二
作者：丁玑
朝代：明
体裁：五言绝句

兰桡泛江水，江水绿于苔。日日斜阳里，行人自往来。
凌元洞·其四
作者：丁玑
朝代：明
体裁：五言绝句

潭静山同色，云寒鸟不飞。微茫烟溆里，独见钓船归。
仙台云树
作者：丁珙
朝代：明
体裁：七言律诗

溪流环翠石台危，曾有仙人共奕棋。林下枰空樵去久，松间云冷鹤归迟。古碑无字传遗迹，祖垄多芜动孝思。几度登临重回首，松楸春雨不胜悲。
初到普陀偕奇峰素明上人阅慈云石
作者：丁继嗣
朝代：明
体裁：五言律诗

皈心来宝地，蹑足上慈云。泉溜穿厨入，香昙满院闻。纵观蛟蜃窟，閒集凤凰群。何幸逢林远，幽探绝世纷。
冬日与同寅谢午云张四愚蜀僧常伯游华严寺登巢松亭
作者：丁肇亨
朝代：明
体裁：五言律诗

寺杳不闻钟，林端翠几重。登临饶曲径，坐对有高峰。说剑情方洽，谈禅兴未慵。凭阑一眺远，落日映苍松。
立秋
作者：丁肇亨
朝代：明
体裁：七言绝句

一叶初飘六月秋，终宵雨泻火西流。夕阳弄影轻烟暝，卧听邻砧不耐愁。
越卓凡招饮高座寺登看竹轩松风阁同席者钟伯敬马瑶草贺斗虚李新宇乘月而归
作者：丁肇亨
朝代：明
体裁：五言排律

高座隐山岑，千层楼阁深。衔杯同览胜，说剑复成吟。竹影连苔色，松声和鸟音。乱花迎面舞，飞蝶趁风侵。屈曲通幽径，逶迤入茂林。沉酣犹未巳，萝月满衣襟。
过醴城时奉诏两广求贤作
作者：丁豫
朝代：明
体裁：七言律诗

奉使南来过醴城，春风得得马蹄轻。鸟飞绿树阴中去，人在白云堆里行。巫峡有山千嶂出，湘潭无雨百花明。行行不厌登临倦，欲振荆阳滞璞名。
良乡夜宿
作者：丁起浚
朝代：明

古驿一灯深，萧萧车马临。薄寒添暝色，入夜动乡心。戒寝预愁梦，喜晴翻量阴。首涂才此夕，忽漫话家林。
会胜钟声
作者：丁钺
朝代：明
体裁：七言绝句

山北天南午夜风，钟声径度梵王宫。苍茫曙色迎千户，绝胜朝阳出海东。
六寨晴霞
作者：丁钺
朝代：明
体裁：七言绝句

千尺青峰百尺松，兵戈故垒忆从龙。平章去后山容壮，日暮飞霞照万重。
古城夜月
作者：丁钺
朝代：明
体裁：七言绝句

日落荒城紫雾生，藤萝掩映月增明。秋空独立悲千古，满地寒花一样清。
岳顶天池
作者：丁钺
朝代：明
体裁：七言绝句

南岳峰头水接天，芙蓉倒插浸寒莲。不知汉武祠封后，能润山前几处田。
故埠帆联
作者：丁钺
朝代：明
体裁：七言绝句

贾子烟波下远舟，帆樯映日水边浮。西风雁落霜华白，夹岸芦花动客秋。
灊心石壁
作者：丁钺
朝代：明
体裁：七言绝句

一石巉岩出水波，飞云傍月影婆娑。濯缨含笑清流远，壁立秋风挂紫萝。
西山东涌
作者：丁钺
朝代：明
体裁：七言绝句

细吐寒泉海脉深，瑶光一片挂东岑。临风为唱沧浪曲，开濯庄周万古心。
迎恩报鼓
作者：丁钺
朝代：明
体裁：七言绝句

画鼓遥传雨露盈，天开喜气瑞华生。君恩只在青霄上，双凤飞来到楚城。
水村
作者：丁铢
朝代：明
体裁：七言律诗

欲避城南车马喧，幽怀日日傍江村。清风入竹斜分径，新水浮花直到门。岂为砚田知稼穑，每从诗社醉鸡豚。东风绿遍池塘草，谁道相看是梦魂。
月峰留题
作者：丁镛
朝代：明
体裁：七言绝句

青山碧树一重重，偶尔看云到月峰。却悔尘缘消未尽，不能长听上方钟。
游广化寺
作者：丁镛
朝代：明
体裁：七言律诗

岭路肩舆侧侧行，寒泉决决映衣明。苍松蟠屈岁华古，白鸟高飞羽翼轻。题字暂留游宦迹，看山少缓故乡情。前年记得登牛首，石磴分明云际横。
重游广化寺
作者：丁镛
朝代：明
体裁：五言绝句

山与石崖叟，岂应有夙缘。爱山有佳句，时时崖上镌。
茶山夙雾
作者：丁鸿阳
朝代：明
体裁：七言绝句

珊瑚几树傍莲台，薄霭氤氲锁不开。谩向定中窥色相，分明龙女献珠来。
题梅湾春晓
作者：丁鸿阳
朝代：明
体裁：七言绝句

扶桑旭日射朝霞，春入疏梅瘦影斜。一自星龛依雪窦，只今错认是昙花。
上明州太守荼子俊
作者：丁鹤年
朝代：明
体裁：七言排律

汉江东抱楚山流，先垄犹馀土一抔。庙冷桐乡耆旧逝，田荒栗里子孙愁。兵戈隔梦三千里，霜露伤心二十秋。荒隧天寒乌鸟下，空林日落白狐游。碑焚断石经时变，碗出遗金有夜偷。过客尚知来下马，仙人谁复指眠牛。拟从樊口迁京口，遥别沙头下石头。高士束刍思致奠，故人惠麦久维舟。已知多病垂垂老，敢为长贫故故留。为政幸逢宗正恕，申情当念子平忧。劬劳罔报生何益，存殁沾恩死必酬。愿及清明三月节，一盂麦饭洒松楸。
上武昌太守傅藻
作者：丁鹤年
朝代：明

萧萧五马驾双旌，太守承恩下玉京。气槩浮云蒸华岳，胸襟弱水浸蓬瀛。拥经东出辞储馆，分竹西来镇鄂城。地转阳春苏赤子，天回霖雨济苍生。扫除积弊文书简，慰藉群情赋敛轻。每以哀矜存岂弟，还从摘发见神明。笑谈顿息清河讼，指顾潜消渤海兵。已喜箕裘传傅说，行看车马赐桓荣。闾阎有学皆兴起，？亩无田不播耕。悬榻每因高士下，清樽多为上宾倾。过山问俗云生屐，出郭劝农雨湿缨。月满南楼挥麈坐，花明北榭引车行。题诗每拟招崔颢，作赋何曾厌襧衡。感化屡闻虓虎渡，忘机不使狎鸥惊。满门桃李新阴暖，遍野桑麻晓色晴。汗简定应书善政，口碑先已播贤声。肯怜倦客垂青盼，特为明公写素诚。作县前人书上考，登科后裔厕群英。乱离一去荣华尽，契阔重来坎？婴。岂为莼羹思故里，敬将麦饭洒先茔。陶潜柳尽家何在，潘岳花残邑屡更。鹤发遗民供祀事，龟趺断碣载题名。独归华表叮咛语，谁顾盐车俛仰鸣。往事易成焦鹿梦，旧游难觅黍鸡盟。履残濡露心逾苦，目断停云泪更横。已幸玄堂新改厝，犹惭丙舍未经营。名随版籍遥编越，身恋松楸重去荆。存没离魂同惨惨，往还孤影复茕茕。敢方王粲依刘表，窃冀兴宗念子平。为政古来先孝弟，愿伸人子未伸情。
上武昌太守傅藻
作者：丁鹤年
朝代：明
体裁：七言排律

萧萧五马驾双旌，太守承恩下玉京。气槩浮云蒸华岳，胸襟弱水浸蓬瀛。拥经东出辞储馆，分竹西来镇鄂城。地转阳春苏赤子，天回霖雨济苍生。扫除积弊文书简，慰藉群情赋敛轻。每以哀矜存岂弟，还从摘发见神明。笑谈顿息清河讼，指顾潜消渤海兵。已喜箕裘传傅说，行看车马赐桓荣。闾阎有学皆兴起，�亩无田不播耕。悬榻每因高士下，清樽多为上宾倾。过山问俗云生屐，出郭劝农雨湿缨。月满南楼挥麈坐，花明北榭引车行。题诗每拟招崔颢，作赋何曾厌襧衡。感化屡闻虓虎渡，忘机不使狎鸥惊。满门桃李新阴暖，遍野桑麻晓色晴。汗简定应书善政，口碑先已播贤声。肯怜倦客垂青盼，特为明公写素诚。作县前人书上考，登科后裔厕群英。乱离一去荣华尽，契阔重来坎�婴。岂为莼羹思故里，敬将麦饭洒先茔。陶潜柳尽家何在，潘岳花残邑屡更。鹤发遗民供祀事，龟趺断碣载题名。独归华表叮咛语，谁顾盐车俛仰鸣。往事易成焦鹿梦，旧游难觅黍鸡盟。履残濡露心逾苦，目断停云泪更横。已幸玄堂新改厝，犹惭丙舍未经营。名随版籍遥编越，身恋松楸重去荆。存没离魂同惨惨，往还孤影复茕茕。敢方王粲依刘表，窃冀兴宗念子平。为政古来先孝弟，愿伸人子未伸情。
丙午十一月二十四日夜梦回书事
作者：丁鹤年
朝代：明
体裁：七言律诗

抱病经时不出门，存亡一一念诸昆。兵戈随处断消息，风雨终宵劳梦魂。竹下题诗云起砚，花前度曲月当樽。每因旧事增新感，独对寒灯拭泪痕。
临水梅
作者：丁鹤年
朝代：明
体裁：五言绝句

疏花清有影，止水净无埃。好似菩提树，明明照镜台。
乐节妇
作者：丁鹤年
朝代：明
体裁：古风

荼蓼未为苦，姜桂未为辛。累累辛苦者，无若未亡人。欲随世苟活，生则同室死同椁。欲殉夫并殂，阿婆方老儿方孤。朝养姑，暮教子，泉下良人犹不死。
九日登定海虎蹲山
作者：丁鹤年
朝代：明
体裁：七言律诗

东海十年多契阔，西风九日独登临。天高云静雁初度，水碧沙明龙自吟。篱下菊花怜我瘦，杯中竹叶为谁深。凭高眺远无穷恨，去国怀乡一寸心。
九曲山房
作者：丁鹤年
朝代：明
体裁：七言律诗

九曲园亭结构牢，画图谁为重挥毫。蛟虬起陆岩峦秀，风雨号空树木高。五夜神光通岳气，三秋明月荐溪毛。泷冈墓表情何极，手把杯棬泪满袍。
九灵山房图
作者：丁鹤年
朝代：明
体裁：七言律诗

九灵别业何年到，聊作新图寄所思。幽谷白云晴窈窕，高檐翠树晓参差。辋川已入王维画，韦曲仍传杜甫诗。咫尺相望成万里，卧游心事许谁知。
书揭秘监所撰李处士墓铭后
作者：丁鹤年
朝代：明
体裁：古风

亭亭高冈松，上有双栖乌。朝出营其巢，暮归哺其雏。雌雄和鸣尾毕逋，巢成雏长乌双殂。月明夜静雏影孤，南飞绕树声号呼。西溪之浒，南山之隅，衔土为墓口卒瘏。蓬莱老仙，悯其慈孝俱。锡以五彩凤凰羽，径寸骊龙珠。光芒昼夜烛墓庐，哀哀既慰情始舒。振迅羽翮思天衢，故巢岁晚牖户虚。飘飖风雨无时无，缠绵补葺良艰劬。君不见秦家桂树空扶疏，高枝却使䲭枭居。
云石
作者：丁鹤年
朝代：明
体裁：七言律诗

坐石看云绝百非，空山终岁澹相依。卧龙春煖潜嘘气，伏虎年深不振威。已向诸天陈瑞彩，更从历劫拂铢衣。蓦然触着无拘碍，荡荡乾坤自在飞。
些子景
作者：丁鹤年
朝代：明
体裁：七言律诗

尺树盆池曲槛前，老禅清兴拟林泉。气吞渤澥波盈掬，势压崆峒石一拳。彷佛烟霞生隙地，分明日月在壶天。旁人莫讶胸襟隘，毫发从来立大千。
假馆武当宫承舒庵赠诗次韵奉谢二首
作者：丁鹤年
朝代：明

一归琳馆即逍遥，无复驱驰混市嚣。载酒每承文士过，斗茶频赴羽人邀。三清风露从天下，五色云霞匝地飘。匡坐不眠神益正，静听笙鹤度中宵。去天尺五去人遥，地位清高隔世嚣。秘阁校书多考索，初筵设醴重招邀。每看赋雪才无敌，便觉凌云气欲飘。枉骑敢烦临暑夕，拿舟或可候寒宵。
假馆武当宫承舒庵赠诗次韵奉谢二首·其一
作者：丁鹤年
朝代：明
体裁：七言律诗

一归琳馆即逍遥，无复驱驰混市嚣。载酒每承文士过，斗茶频赴羽人邀。三清风露从天下，五色云霞匝地飘。匡坐不眠神益正，静听笙鹤度中宵。
假馆武当宫承舒庵赠诗次韵奉谢二首·其二
作者：丁鹤年
朝代：明
体裁：七言律诗

去天尺五去人遥，地位清高隔世嚣。秘阁校书多考索，初筵设醴重招邀。每看赋雪才无敌，便觉凌云气欲飘。枉骑敢烦临暑夕，拿舟或可候寒宵。
兀兀
作者：丁鹤年
朝代：明
体裁：七言律诗

数茎白发镜中新，兀兀穷年愧此身。万里云霄双倦翼，千寻江汉一穷鳞。望乡薄暮凭西日，去国中宵礼北辰。客路渐遥身渐老，此生何以报君亲。
元夕
作者：丁鹤年
朝代：明
体裁：七言律诗

灯火楼台锦绣筵，谁家箫鼓夜喧阗？光移星斗天逾近，影倒山河月正圆。金锁开关明似昼，铜壶传漏迥如年。五云不奏《霓裳曲》，空使扬州望眼穿。
元旦与天渊长老雪后泛溪
作者：丁鹤年
朝代：明
体裁：七言绝句

不将柏叶围炉饮，却为梅花放棹看。诗在灞桥驴子上，阿师空忍雪山寒。
元旦寄朝真宫诸道侣
作者：丁鹤年
朝代：明
体裁：七言律诗

穷阴残腊喜全消，淑景新正觉倍饶。一气挽春回厚轴，五云扶日丽层霄。媚时久厌银幡巧，卜岁深期玉烛调。最爱群仙持绛节，朝真不惮九天遥。
兰蕙轩
作者：丁鹤年
朝代：明
体裁：七言绝句

八龙天矫同瑶席，三凤联翩上玉堂。争似高轩兰与蕙，光风远近递清香。
兵后还武昌二首
作者：丁鹤年
朝代：明

避乱移家大海隈，楚云湘月首频回。归期实误王孙草，远信虚凭驿使梅。天地无情时屡改，江山有待我重来。白头哀怨知多少，欲赋惭无庾信才。乱后还家两鬓苍，物情人事总堪伤。西风古冢游狐兔，落日荒郊卧虎狼。五柳久非陶令宅，百花今岂杜陵庄。旧游回首都成梦，独数残更坐夜长。
兵后还武昌二首·其一
作者：丁鹤年
朝代：明
体裁：七言律诗

避乱移家大海隈，楚云湘月首频回。归期实误王孙草，远信虚凭驿使梅。天地无情时屡改，江山有待我重来。白头哀怨知多少，欲赋惭无庾信才。
兵后还武昌二首·其二
作者：丁鹤年
朝代：明
体裁：七言律诗

乱后还家两鬓苍，物情人事总堪伤。西风古冢游狐兔，落日荒郊卧虎狼。五柳久非陶令宅，百花今岂杜陵庄。旧游回首都成梦，独数残更坐夜长。
养素斋
作者：丁鹤年
朝代：明
体裁：四言诗

养浩配义，行素顺天。夙夜孜孜，以师圣贤。不馁于内，不愿乎外。无入不得，以直无害。勖哉董子，不舍三馀。仕学两优，得失一如。达不离道，穷当益坚。终始勿渝，子其勉旃。
再用前韵
作者：丁鹤年
朝代：明
体裁：七言律诗

庾公楼上鄂城头，乘月今为第几秋。大地长天俱并照，明河晦海各分流。寒光下泻方诸溢，颢气高腾沆瀣浮。不见故人吴季子，百年清兴若为酬。
再用前韵赠祖庭兴上人
作者：丁鹤年
朝代：明
体裁：七言律诗

匡庐揽秀昔巢松，水色山光左右供。日下奇峰金作凤，云间飞瀑玉为龙。扑帘空翠沾晴几，拍枕寒涛隐暮钟。从此胸中富丘壑，乾坤万里一吟筇。
别四明亲友
作者：丁鹤年
朝代：明
体裁：七言律诗

春雨晴时春水生，春风摇荡别离情。柳条弄色已堪把，莺语怯寒犹未明。白雪翻声归锦轴，紫霞流影入瑶觥。当江打鼓放船去，长揖同袍好弟兄。
别帽
作者：丁鹤年
朝代：明
体裁：七言律诗

云样飘萧月样团，百年雄丽压南冠。黄金缀顶攒文羽，白璧垂缨间木难。刺绣尚期平敌垒，簪花曾梦舞仙坛。一从吹堕西风里，谁念蒙尘白发寒。
劳劳
作者：丁鹤年
朝代：明
体裁：七言律诗

阊阖排云事已休，劳劳犹耻为身谋。数茎白发未为老，一寸丹心都是愁。燕代地高山北峙，荆扬天阔水东流。英雄已去空形胜，剑气中宵射斗牛。
勉戴玄学
作者：丁鹤年
朝代：明
体裁：七言律诗

才名籍甚冠时髦，爱尔青牛气独豪。千里共誇骐骥足，九苞争睹凤凰毛。月中把桂云生履，天上看花日映袍。宦达每由稽古力，夜窗灯火莫辞劳。
勉济国诸郎
作者：丁鹤年
朝代：明
体裁：五言律诗

济国诸公子，风标各擅场。青阳生玉气，白月隐珠光。阀阅家声重，诗书世泽长。直须同素志，早为继遗芳。
半村
作者：丁鹤年
朝代：明
体裁：七言律诗

庵居背郭称疏慵，道韵清孤野趣浓。花径萦回通小市，竹窗窈窕纳遥峰。五更风递严城角，半夜霜清古寺钟。昨日邻翁告东作，四郊春雨起降龙。
南湖渔隐
作者：丁鹤年
朝代：明
体裁：七言律诗

冰蘖同声想二难，南湖寄傲水云宽。并投清宪飞霜简，对把沧浪钓月竿。蚁梦无凭应易断，鸥盟有待竟长寒。卷中名胜多亲旧，三复遗文一永叹。
卜居二首
作者：丁鹤年
朝代：明

木石为交不背盟，卜居应得惬幽情。雨苔蘸水溪鱼上，风叶堕阶山犬鸣。习懒已成忘盥栉，避喧渐远绝逢迎。义肥百战收全胜，特为耽诗太瘦生。小村虽僻俗敦庞，背负崇山面俯江。月冷灵虬潜绝壑，雨晴仙犬吠流淙。缊袍御腊辞纨裤，瓦瓮浮春谢玉缸。偶为清羸聊采药，亦非窃比鹿门庞。
卜居二首·其一
作者：丁鹤年
朝代：明
体裁：七言律诗

木石为交不背盟，卜居应得惬幽情。雨苔蘸水溪鱼上，风叶堕阶山犬鸣。习懒已成忘盥栉，避喧渐远绝逢迎。义肥百战收全胜，特为耽诗太瘦生。
卜居二首·其二
作者：丁鹤年
朝代：明
体裁：七言律诗

小村虽僻俗敦庞，背负崇山面俯江。月冷灵虬潜绝壑，雨晴仙犬吠流淙。缊袍御腊辞纨裤，瓦瓮浮春谢玉缸。偶为清羸聊采药，亦非窃比鹿门庞。
双溪草堂
作者：丁鹤年
朝代：明
体裁：古风

曰琴曰盖皆名山，双溪衮衮来其间。玉龙齐驱绕地轴，青鸾并翥朝天关。草堂先生足风致，击空明兮揽空翠。英才乐育贡春官，始识先生仁且知。
句
作者：丁鹤年
朝代：明
体裁：句

行踪不异枭东徙，心事惟随雁北飞。
咏蝉
作者：丁鹤年
朝代：明
体裁：五言绝句

蝉性极清高，愁吟类楚骚。炎天风露薄，度日亦嗷嗷。
咏雪三十韵
作者：丁鹤年
朝代：明
体裁：七言排律

露阙双开太素天，通明殿里宴群仙。娉婷后队琼花簇，潇洒前班玉笋联。步月霓裳轻冉冉，御风鹤氅捷翩翩。大珠玓瓅遗悬佩，碎璧玲珑委堕钿。掩日韬霞呈绝巧，镂冰剪水斗清妍。淫池桃熟迎王满，银汉槎回送使骞。上界乘时誇富贵，下方何路告颠连。自从宇宙纵横乱，顿使闾阎苦乐偏。出塞共愁貂帽重，趋朝争美鹄袍鲜。未春上苑先飞絮，不夜边城正折绵。阴窖孤忠苏武节，空斋独冷广文毡。羊羔已属将军饮，凤髓还归学士煎。僵卧洛阳晨闭户，清狂剡曲夜回船。软裘快马增朝爽，破屋孤铛压暝烟。狂走平原丞相犬，饥鸣废垒伏波鸢。梁园作赋频呵笔，灞岸寻诗懒着鞭。入地岂应蝗灭迹，聚沙那辨鹭联拳。谪潮未免衔冤去，破蔡终期奏凯还。粪壤眼前蒙暂庇，阱坑脚底已虚填。尽驱瘴疠南侵越，直逞阴威北犯燕。就暖羽毛违绝漠，避寒鳞甲蛰深渊。楼台远近皆妆饰，陵谷高低悉变迁。已诈清宵为白昼，还诬歉岁作丰年。舣滩渔艇愁胶柂，失道征鞍畏没鞯。隐匿瑕疵称净域，朦胧硗确号平田。声随折竹惊欹枕，影逐残梅乱舞筵。助虐骤添风凛烈，恶明深妒月婵娟。蟹行莎尽宁知止，蚕食桑空未肯眠。欺老虐贫俱实效，呈祥表瑞总讹传。何当红日升旸谷，尽化流凘赴百川。
哭四明宋廷臣推官
作者：丁鹤年
朝代：明
体裁：七言绝句

甬东郭外为邻住，湖北城中值宦游。直拟千回同一日，那知一别竟千秋。
哭阵亡仲兄烈瞻万户
作者：丁鹤年
朝代：明
体裁：七言律诗

独骑铁马突重围，斩将搴旗疾似飞。金虎分符开幕府，玉龙横剑卫邦畿。委身殉国心方尽，裹骨还乡愿竟违。病卧沧江怜弱弟，看云徒有泪沾衣。
复渊
作者：丁鹤年
朝代：明

沈沈止水，如大圆镜。一波不生，万象交映。彼美外史，知止有定。观水之渊，复我之性。湛然虚明，犹水之瑩。寂然不动，犹水之静。众理具存，四端随应。操之者仙，念之者圣。至道不烦，主一持敬。
复渊
作者：丁鹤年
朝代：明
体裁：四言诗

沈沈止水，如大圆镜。一波不生，万象交映。彼美外史，知止有定。观水之渊，复我之性。湛然虚明，犹水之莹。寂然不动，犹水之静。众理具存，四端随应。操之者仙，念之者圣。至道不烦，主一持敬。
夜宿染上人溪舍
作者：丁鹤年
朝代：明
体裁：七言律诗

云去禅关户牖空，清溪碧树有无中。倒涵天影鱼吞月，逆战秋声犬吠风。见性本图先作佛，劳形翻愧早成翁。杜陵老去归无计，来往那辞恼赞公。
太守兄遗纸帐仍赠以诗次韵奉谢
作者：丁鹤年
朝代：明
体裁：七言律诗

湘娥剪水霜刀匀，虚室生白无纤氛。壶中但觉风雨隔，壳里岂知天地分。蟾光夜明楮叶露，蝶梦春远梨花云。恍然置我银世界，纵有琼瑶难报君。
奉寄九灵先生四首
作者：丁鹤年
朝代：明

挟海怀山谒紫宸，拟将忠孝报君亲。忽从华表闻辽鹤，却抱遗经泣鲁麟。丧乱行藏心似铁，蹉跎勋业鬓如银。万言椽笔今无用，閒向林泉纪逸民。花柳村村接海滨，携家随处避风尘。衣冠栗里犹存晋，鸡犬桃源久绝秦。坐对青山浑不厌，忘机白鸟自相亲。也知出处关时运，岂但逃名效隐沦。早将长策靖三边，晚抱孤忠守一廛。出处久推张翰达，登临重觉谢安贤。烟霞丘壑龙山屐，风月汀洲凤浦船。东望三神才咫尺，不妨来往挟飞仙。清泉白石两翛然，仙隐何妨日似年。颇厌文章妨大道，却从奇耦玩先天。云间犬舐烧丹鼎，雨里龙耕种玉田。终岁不闻城府事，闭门閒著养生篇。
奉寄九灵先生四首·其一
作者：丁鹤年
朝代：明
体裁：七言律诗

挟海怀山谒紫宸，拟将忠孝报君亲。忽从华表闻辽鹤，却抱遗经泣鲁麟。丧乱行藏心似铁，蹉跎勋业鬓如银。万言椽笔今无用，閒向林泉纪逸民。
奉寄九灵先生四首·其三
作者：丁鹤年
朝代：明
体裁：七言律诗

早将长策靖三边，晚抱孤忠守一廛。出处久推张翰达，登临重觉谢安贤。烟霞丘壑龙山屐，风月汀洲凤浦船。东望三神才咫尺，不妨来往挟飞仙。
奉寄九灵先生四首·其二
作者：丁鹤年
朝代：明
体裁：七言律诗

花柳村村接海滨，携家随处避风尘。衣冠栗里犹存晋，鸡犬桃源久绝秦。坐对青山浑不厌，忘机白鸟自相亲。也知出处关时运，岂但逃名效隐沦。
奉寄九灵先生四首·其四
作者：丁鹤年
朝代：明
体裁：七言律诗

清泉白石两翛然，仙隐何妨日似年。颇厌文章妨大道，却从奇耦玩先天。云间犬舐烧丹鼎，雨里龙耕种玉田。终岁不闻城府事，闭门閒著养生篇。
奉寄恕中韫禅师
作者：丁鹤年
朝代：明
体裁：七言律诗

曾向名山识异人，心如木石气如春。坐禅霜叶秋埋膝，行道天花日绕身。有钵相传元是幻，无锥可著本非贫。惟馀潭底中秋月，对写龙峰面目真。
奉寄王宣慰兼呈九灵先生
作者：丁鹤年
朝代：明
体裁：七言律诗

别馆新成足宴游，珊珊环佩总名流。独推南郭为高士，共识东陵是故侯。天上莺花三月梦，人间风雨五更愁。行藏尽付浮云外，烂醉丰年稌黍秋。
奉寄表兄白留守兼呈杨廉使
作者：丁鹤年
朝代：明
体裁：七言律诗

白发先朝旧从臣，悬车遍看五湖春。养恬高节矜持重，优老浓恩奉拜频。每有缁黄谈幻化，可无朱紫问经纶。座中不遇杨开府，肯把平生对客陈。
奉怀九灵先生就次其留别旧韵二首
作者：丁鹤年
朝代：明

晴霞丽层霄，淑景媚清曙。冉冉草际烟，盈盈花上露。幽禽何处来，飞鸣入庭树。不见心所亲，坐待停云度。攀桂月扶疏，抚松云陆离。岂无淡荡怀，亦有幽贞期。何缘对清景，孤坐度芳时。故人不可见，新交非所知。
奉怀九灵先生就次其留别旧韵二首·其二
作者：丁鹤年
朝代：明
体裁：古风

攀桂月扶疏，抚松云陆离。岂无淡荡怀，亦有幽贞期。何缘对清景，孤坐度芳时。故人不可见，新交非所知。
奉怀先师豫章周孝思先生
作者：丁鹤年
朝代：明
体裁：七言律诗

先生有道负清时，经济何由见设施。白水青山聊自适，光风霁月复谁知。出尘标格三株树，瑞世文章五色芝。鸣凤不闻人亦去，生刍一束起遐思。
奉次虞侍讲先生见贻韵
作者：丁鹤年
朝代：明
体裁：七言律诗

玉堂弃皃若浮云，无奈鸡林远购文。推毂近闻推汉士，避名宁计却秦军。芝亭花发春醪熟，鸿阁诗成夕磬闻。一饭未尝忘北阙，鼓琴谁识和南薰。
客怀
作者：丁鹤年
朝代：明
体裁：五言律诗

此生何坎壈，终岁客他乡。病骨惊秋早，愁心识夜长。文章非豹隐，韬略岂鹰扬。磨灭馀方寸，还同百鍊刚。
寄东湖浚天渊长老伯仲
作者：丁鹤年
朝代：明
体裁：七言律诗

平湖一鉴涵空明，千鬟照影群峰晴。慈云或将花雨过，幽泉尽学松涛鸣。清猿对户忽长啸，老鹤下阶时独行。何人最得此中趣，无着天亲好弟兄。
寄乡亲济阳公
作者：丁鹤年
朝代：明
体裁：五言律诗

身远乡情重，途穷客病深。参苓频在眼，桑梓最关心。居简便夷俗，含凄效越吟。自从遭丧乱，辛苦到如今。
寄四明诸友
作者：丁鹤年
朝代：明
体裁：七言绝句

海上归期苦恨迟，归心日与海争驰。故人有待吾衰矣，一寸寒灰万缕丝。
寄定海县丞张允达
作者：丁鹤年
朝代：明
体裁：五言律诗

幽兴日相关，应知吏事閒。哦诗松竹里，问俗水云间。蜃气烟中海，猿声月下山。蓬莱常五色，有待簉仙班。
寄定海故将军邵公辅
作者：丁鹤年
朝代：明
体裁：七言律诗

往事浮云杳莫攀，壮怀未展鬓先斑。不闻奉使通银汉，空见将军老玉关。故垒荒凉千骑尽，沧溟浩荡一鸥閒。风尘随处严诃止，愁杀田间野猎还。
寄张左瞽
作者：丁鹤年
朝代：明
体裁：七言律诗

张生脱略今有年，食无粱肉眠无毡。丈夫既与世不偶，贫贱肯为人所怜。齐眉已喜孟光敬，剪发况闻陶母贤。拂衣归来好共隐，与尔共耕沮溺田。
寄张廷言
作者：丁鹤年
朝代：明
体裁：七言律诗

千里关河阻重兵，两烦书札见深情。故人我久知张禄，处士时多忌祢衡。阅世正当思豹变，出关何必待鸡鸣。莫嗟才大难为用，天运行将返治平。
寄昌国济汝舟长老
作者：丁鹤年
朝代：明
体裁：七言律诗

西江禅伯住东溟，境接蓬莱地最灵。析木秋涛浮座白，扶桑朝影拂檐青。已无鹤近云间锡，祇有龙听月下经。李白骑鲸天上去，题诗谁复扣岩扃。
寄武昌严静山贤友
作者：丁鹤年
朝代：明
体裁：七言绝句

出门便有好湖山，对酒当歌莫暂閒。不请自来留却去，无情白发与朱颜。
寄武昌南山白云老人
作者：丁鹤年
朝代：明
体裁：古风

故人家住南山下，心与白云共潇洒。芝草遥赓黄绮歌，莲花近入宗雷社。嗟予江海避风尘，白首归来失所亲。青眼相看如昔日，只有南山与故人。
寄武昌张尚本
作者：丁鹤年
朝代：明
体裁：七言绝句

绿鬓朱颜素节新，岁寒风雪苦相侵。明堂清庙登庸日，伫听箫韶奏治音。
寄胡敬文县尹
作者：丁鹤年
朝代：明
体裁：七言律诗

湖北衣冠蔼士林，十年兵革尽消沉。昆冈火后馀双璧，锦里书回抵万金。凫舄趋朝天阙近，《霓裳》度曲月宫深。谁知海上垂纶者，去国长悬万里心。
寄西湖林一贞先生
作者：丁鹤年
朝代：明
体裁：七言律诗

锦绣湖山世绝稀，东风不放赏心违。芙蓉杨柳临清浅，佛刹仙宫绕翠微。画舫载春天上坐，紫骝驮醉月中归。高情独有林和靖，门掩晴空看鹤飞。
寄见心长老二首
作者：丁鹤年
朝代：明

豫章老子最能文，禅海词林总逸群。弧矢机锋天下避，圭璋声价日边闻。昼长经阁翻新钞，岁晚诗坛策旧勋。自古灵山名胜地，几多龙象望慈云。上方借榻动经春，道义交情久更亲。涤器每怜司马病，卓锥不厌仰山贫。茶烟隔座论文夜，花雨沾筵听法晨。一自天香通鼻观，六根无处著纤尘。
寄见心长老二首·其一
作者：丁鹤年
朝代：明
体裁：七言律诗

豫章老子最能文，禅海词林总逸群。弧矢机锋天下避，圭璋声价日边闻。昼长经阁翻新钞，岁晚诗坛策旧勋。自古灵山名胜地，几多龙象望慈云。
寄见心长老二首·其二
作者：丁鹤年
朝代：明
体裁：七言律诗

上方借榻动经春，道义交情久更亲。涤器每怜司马病，卓锥不厌仰山贫。茶烟隔座论文夜，花雨沾筵听法晨。一自天香通鼻观，六根无处著纤尘。
寄郑高士
作者：丁鹤年
朝代：明

闭门凝坐学长生，七返还丹一息成。野服春深裁白苧，山庖日午荐黄精。烟中鹿引朝真驾，月下鸾随度曲笙。却笑秦人太痴绝，楼船万里访蓬瀛。方瞳广颡古先生，气秉先天独混成。辟谷斋房餐石髓，采苓幽涧役山精。星辰夜动龙缠剑，风露秋清鹤载笙。别后仙踪杳难觅，相思几度梦登瀛。
寄郑高士·其一
作者：丁鹤年
朝代：明
体裁：七言律诗

闭门凝坐学长生，七返还丹一息成。野服春深裁白苧，山庖日午荐黄精。烟中鹿引朝真驾，月下鸾随度曲笙。却笑秦人太痴绝，楼船万里访蓬瀛。
寄郑高士·其二
作者：丁鹤年
朝代：明
体裁：七言律诗

方瞳广颡古先生，气秉先天独混成。辟谷斋房餐石髓，采苓幽涧役山精。星辰夜动龙缠剑，风露秋清鹤载笙。别后仙踪杳难觅，相思几度梦登瀛。
寄铉宗鼎
作者：丁鹤年
朝代：明
体裁：七言律诗

开士幽栖何处是，一庵潇洒傍双峰。弹琴夜和鸣皋鹤，咒钵朝降渡海龙。万里思乡瞻北斗，十年学道事西宗。故人海内皆星散，忆尔山中冰雪容。
寄馀姚宋无逸先生
作者：丁鹤年
朝代：明
体裁：七言律诗

龙泉城外绝嚣喧，寄傲全胜在漆园。独对江山怀舜禹，每凭风月问刘樊。行窝酾酒花围席，野寺题诗竹满轩。回首昆冈空劫火，深期什袭保玙璠。
寄馀姚滑伯仁先生
作者：丁鹤年
朝代：明
体裁：七言律诗

独木桥边薜荔门，全家移住水云村。猿声专夜丹山静，蜃气横秋碧海昏。诗卷自书新甲子，药壶别贮小乾坤。陶渔耕稼遗风在，差胜桃源长子孙。
寄龙门海禅师
作者：丁鹤年
朝代：明
体裁：七言律诗

曾向龙门俯急流，泰山如垤海如沤。学仙漫比还家鹤，作佛须看露地牛。远岫孤云归薄暮，澄潭一月印清秋。葛川旧有三生约，拟策枯藤到上头。
寄龙门禅师二首
作者：丁鹤年
朝代：明

上方楼阁閟烟霞，补衲重来岁月赊。拄杖入门如隔世，依然翠竹对黄花。灵山积雪赤城霞，咫尺东西路不赊。破碎衲衣刚补就，不须天女散天花。
寄龙门禅师二首·其一
作者：丁鹤年
朝代：明
体裁：七言绝句

上方楼阁閟烟霞，补衲重来岁月赊。拄杖入门如隔世，依然翠竹对黄花。
寄龙门禅师二首·其二
作者：丁鹤年
朝代：明
体裁：七言绝句

灵山积雪赤城霞，咫尺东西路不赊。破碎衲衣刚补就，不须天女散天花。
寓东湖二灵寺
作者：丁鹤年
朝代：明
体裁：七言律诗

二灵古称山水窟，兴来独往亦一奇。扣舷时闻小海唱，夺卷复睹长江诗。月中听鹤坐不寐，烟外盟鸥归每迟。桃花流水傥得路，便应黄发为渔师。
寓奉化寺寄菩提寺主
作者：丁鹤年
朝代：明
体裁：七言律诗

菩提岭外空王寺，丹磴行穿虎豹群。万壑涛声岩下瀑，千峰雨气屋头云。海龙送水金瓶贮，天女怀香宝鼎焚。惭愧无缘尘土客，朝朝钟鼓下方闻。
寓慈湖僧舍次龙子高提举韵
作者：丁鹤年
朝代：明
体裁：五言律诗

迢递过兰若，淹留为竹林。疏钟云峤迥，孤烛雨窗深。长啸非怀昔，狂歌岂避今。祇缘诸漏尽，不受一尘侵。
小画
作者：丁鹤年
朝代：明

远水吞天碧，危峰拔地青。何由云树底，挥麈坐茅亭。翠黛浮晴汉，虬枝立暝烟。回舟不用楫，江上水吞天。
小画·其一
作者：丁鹤年
朝代：明
体裁：五言绝句

远水吞天碧，危峰拔地青。何由云树底，挥麈坐茅亭。
小画·其二
作者：丁鹤年
朝代：明
体裁：五言绝句

翠黛浮晴汉，虬枝立暝烟。回舟不用楫，江上水吞天。
山居诗三首呈诸道侣
作者：丁鹤年
朝代：明

一榻东轩迥绝缘，寒岩枯木共忘年。虽非悟道庞居士，岂是耽诗贾阆仙。禅定尽教崖石坐，法音都付涧湍传。晴窗终日无他伎，只办饥餐与困眠。日日看山眼倍明，更无一事可关情。扫开积雪岩前走，领取閒云陇上行。不共羽人谈太易，懒从衲子话无生。划然时发苏门啸，遥答风声及水声。懒散形骸不自持，黄冠聊束鬓边丝。频来猿鹤浑相识，久混龙蛇竟不知。养拙最宜情澹泊，全生深藉德支离。看云本自忘饥渴，况有冰泉与石芝。
山居诗三首呈诸道侣·其一
作者：丁鹤年
朝代：明
体裁：七言律诗

一榻东轩迥绝缘，寒岩枯木共忘年。虽非悟道庞居士，岂是耽诗贾阆仙。禅定尽教崖石坐，法音都付涧湍传。晴窗终日无他伎，只办饥餐与困眠。
山居诗三首呈诸道侣·其三
作者：丁鹤年
朝代：明
体裁：七言律诗

懒散形骸不自持，黄冠聊束鬓边丝。频来猿鹤浑相识，久混龙蛇竟不知。养拙最宜情澹泊，全生深藉德支离。看云本自忘饥渴，况有冰泉与石芝。
山居诗三首呈诸道侣·其二
作者：丁鹤年
朝代：明
体裁：七言律诗

日日看山眼倍明，更无一事可关情。扫开积雪岩前走，领取閒云陇上行。不共羽人谈太易，懒从衲子话无生。划然时发苏门啸，遥答风声及水声。
岁寒书屋
作者：丁鹤年
朝代：明
体裁：七言律诗

学究天人独下帷，岁寒元自有深期。若非文史三冬足，安得功名百世垂。台阁生风当此日，轩窗映雪已多时。由来不负澄清志，冰蘖声名草木知。
岁晏百忧集二首
作者：丁鹤年
朝代：明

岁晏百忧集，独坐弹鸣琴。琴声久不谐，何以怡我心。拂衣出门去，荆棘当道深。还归茅屋底，抱膝《梁父吟》。岁晏百忧集，击节发商歌。商歌未终调，泪下如悬河。故乡渺何许，北斗高嵯峨。有家不可归，无家将奈何。
岁晏百忧集二首·其一
作者：丁鹤年
朝代：明
体裁：古风

岁晏百忧集，独坐弹鸣琴。琴声久不谐，何以怡我心。拂衣出门去，荆棘当道深。还归茅屋底，抱膝《梁父吟》。
岁晏百忧集二首·其二
作者：丁鹤年
朝代：明
体裁：古风

岁晏百忧集，击节发商歌。商歌未终调，泪下如悬河。故乡渺何许，北斗高嵯峨。有家不可归，无家将奈何。
巽江草堂
作者：丁鹤年
朝代：明
体裁：七言律诗

巽山环拱巽波涵，潇洒茅堂在蔚蓝。明月倒悬天上下，清风远播地东南。寻盟鸥鹭閒情适，坐镇鱼龙老气酣。最爱行藏兼吏隐，诗成应拟百花潭。
常秀轩为姻侄唐仲节赋
作者：丁鹤年
朝代：明
体裁：七言律诗

脩竹疏松一径存，故家德泽久培根。岁寒并励冰霜节，春永均沾雨露恩。翠盖垂珠知结子，锦棚抽玉见生孙。要知奕叶承家庆，多在诗书礼义门。
幽期
作者：丁鹤年
朝代：明
体裁：五言律诗

何处赴幽期，青林白谷陲。谷虚秋气早，林茂曙光迟。谈罢风生麈，歌阑月在卮。谋身良自足，何补国安危。
异乡清明
作者：丁鹤年
朝代：明
体裁：七言律诗

十年澒洞家何在，万里清明客未归。雨僽风僝花乱落，泥融水暖燕交飞。烟生榆柳推迁速，云锁松楸拜扫违。旅雁尽回音问断，侧身长望泪频挥。
得亡友郭至善医士哀问二首
作者：丁鹤年
朝代：明

不知大梦赴华胥，犹向来人问起居。药圃春深馀故植，芸窗日永列遗书。独怜宿草迷荒冢，安得生刍致倚庐。咫尺无由亲执绋，深惭千里巨卿车。俊骨英才孰与俦，华星明月照清秋。重伤贾谊才无敌，深恸颜渊德最优。过墓自当留宝剑，济河谁复共仙舟。极知脩短俱天命，老泪无端似水流。
得亡友郭至善医士哀问二首·其一
作者：丁鹤年
朝代：明
体裁：七言律诗

不知大梦赴华胥，犹向来人问起居。药圃春深馀故植，芸窗日永列遗书。独怜宿草迷荒冢，安得生刍致倚庐。咫尺无由亲执绋，深惭千里巨卿车。
得亡友郭至善医士哀问二首·其二
作者：丁鹤年
朝代：明
体裁：七言律诗

俊骨英才孰与俦，华星明月照清秋。重伤贾谊才无敌，深恸颜渊德最优。过墓自当留宝剑，济河谁复共仙舟。极知脩短俱天命，老泪无端似水流。
悼亡
作者：丁鹤年
朝代：明
体裁：古风

别时如玉人，归来死生隔。日暮泣孤坟，音容杳难得。惟馀坟上草，犹带罗裙色。
悼湖心寺壁东文上人
作者：丁鹤年
朝代：明
体裁：七言律诗

祗林一叶陨秋霜，回首沧洲泪两行。几上残经尘已暗，箧中遗稿墨犹香。云迷圆泽三生石，月冷维摩十笏房。想像清容何处记，寒梅的的竹苍苍。
慈溪度夏报国寺寄甬东椿上人
作者：丁鹤年
朝代：明
体裁：五言律诗

一径野云深，僧关閟绿阴。雨腥龙出涧，风劲虎过林。澹泊资禅味，清凉养道心。三生如不昧，石上一来寻。
慈溪归隐
作者：丁鹤年
朝代：明
体裁：五言律诗

旧隐慈溪上，归休足自怡。水翻琴上曲，山送画中诗。丛菊秋容淡，孤松昼景迟。依然对猿鹤，无愧北山移。
戆庵
作者：丁鹤年
朝代：明
体裁：古风

小圃不盈亩，偪侧背江郭。种药有戆夫，庵居甘澹泊。参苓充服食，杞菊成帷箔。抱瓮不辞劳，荷锄宁改乐。平生慕陵黯，直道尽謇谔。固知逆耳言，即是瞑眩药。世无狄公笼，谁收治民瘼。何须持方柄，龃龉纳圆凿。余亦种瓜人，岁晏同盘礴。
戏赠刘云翁
作者：丁鹤年
朝代：明

千金不惜买新声，赢得风流老更成。
银瓮葡萄浮腊蚁，金屏窈窕啭春莺。
香凝宴寝频开席，花暗闲房合度笙。
夜燕未终宾客醉，莫将明烛照华缨。
戏赠刘云翁
作者：丁鹤年
朝代：明
体裁：七言律诗

千金不惜买新声，赢得风流老更成。银瓮蒲萄浮腊蚁，金屏窈窕啭春莺。香凝宴寝频开席，花暗閒房合度笙。夜燕未终宾客醉，莫将明烛照华缨。
戏赠应修吉
作者：丁鹤年
朝代：明
体裁：七言律诗

砚溪居士神仙侣，短发萧萧雪满簪。暖老恨无燕赵玉，养生赖有坎离金。床头酒熟留僧饮，席上诗成对客吟。岁晚山空谁是伴？北窗梅月最知心。
戏题明皇照夜白图
作者：丁鹤年
朝代：明
体裁：七言绝句

天上麒麟天下稀，月中几送八姨归。君王寓目应追悔，误看乘鸾度羽衣。
投赠钟经历
作者：丁鹤年
朝代：明
体裁：七言排律

颍川家世少游车，大府从容赞画馀。泛水依莲饶胜赏，饮冰啖蘖富清誉。高谈宾幕风生席，退食公庭月照闾。最爱小胥勤吏牍，更逢太守重诗书。登楼望海吟怀远，柱笏看山雅度舒。药笼参苓随选择，花溪桃李藉吹嘘。殊方有客飘零久，先垄无人拜扫疏。化笔久推公道在，况曾同食武昌鱼。
挽修竹处士
作者：丁鹤年
朝代：明
体裁：五言律诗

种竹人何在，乡邻久未忘。冰霜馀节操，云锦见文章。散帙依朝爽，移樽坐夕凉。儿孙皆玉立，尤足继遗芳。
挽倪仲权处士
作者：丁鹤年
朝代：明
体裁：古风

维鄞有高士，乃居城北门。伯叔列茅土，弟昆罗搢绅。先生视富贵，蔑若行空云。萧然坐一室，诗书日讨论。忠信化闾里，孝友敦亲姻。用兹以殁世，人亡道弥尊。我昔客东海，托交见天真。荦荦金石义，蔼蔼骨肉恩。岂意隔生死，相思劳梦魂。尚怜灵凤毛，符彩备五珍。每过话畴昔，相对泪沾巾。我悲匪儿女，所感在斯文。
挽卫知事胡公鼎二首
作者：丁鹤年
朝代：明

江海论交四十年，故家文物羡君贤。灯前夜雨书连屋，花下春风酒满船。舍瑟肯居曾点后，着鞭宁让祖生先。他乡重会情欢极，俄送輀车一泫然。自构幽轩倚碧梧，琴樽时复集名儒。一官迢递来黄鹤，五夜悲凉梦白驹。剩有良筹遗细柳，可无高义致生刍。孤儿扶柩归程远，啼杀林间返哺乌。
挽卫知事胡公鼎二首·其一
作者：丁鹤年
朝代：明
体裁：七言律诗

江海论交四十年，故家文物羡君贤。灯前夜雨书连屋，花下春风酒满船。舍瑟肯居曾点后，着鞭宁让祖生先。他乡重会情欢极，俄送輀车一泫然。
挽卫知事胡公鼎二首·其二
作者：丁鹤年
朝代：明
体裁：七言律诗

自构幽轩倚碧梧，琴樽时复集名儒。一官迢递来黄鹤，五夜悲凉梦白驹。剩有良筹遗细柳，可无高义致生刍。孤儿扶柩归程远，啼杀林间返哺乌。
挽吴公祐祭酒母刘夫人二首
作者：丁鹤年
朝代：明

淑容玉润气冰清，择对仍归间世英。四德远从麟趾化，九苞亲见凤毛成。正当爱日调珍鼎，遽尔乘云上玉京。回首仙踪无觅处，双峰雨露倍伤情。母仪妇道重当今，共说夫人独苦心。教子遂成双白璧，救夫不惜万黄金。家庭遗爱留名郡，阡表新铭出翰林。每遇良辰增孝感，板舆閒却在花阴。
挽吴公祐祭酒母刘夫人二首·其一
作者：丁鹤年
朝代：明
体裁：七言律诗

淑容玉润气冰清，择对仍归间世英。四德远从麟趾化，九苞亲见凤毛成。正当爱日调珍鼎，遽尔乘云上玉京。回首仙踪无觅处，双峰雨露倍伤情。
挽吴公祐祭酒母刘夫人二首·其二
作者：丁鹤年
朝代：明
体裁：七言律诗

母仪妇道重当今，共说夫人独苦心。教子遂成双白璧，救夫不惜万黄金。家庭遗爱留名郡，阡表新铭出翰林。每遇良辰增孝感，板舆閒却在花阴。
挽唐都事
作者：丁鹤年
朝代：明
体裁：五言律诗

十年沧海上，辛苦赞戎机。帷幄筹虽在，辕门事已非。黄金从百鍊，白璧竟全归。生死俱无憾，千秋仰德辉。
挽四明乐仲本先生
作者：丁鹤年
朝代：明

斯人嗟已矣，吾道转消沈。文物昭前古，功名困至今。空山方泣玉，同舍忽诬金。白首号天处，飞霜六月深。昔访幽栖地，论文十日还。图书花竹里，窗户水云间。一别成千载，孤魂隔万山。裹鸡吾老矣，东望涕长潸。
挽四明乐仲本先生·其一
作者：丁鹤年
朝代：明
体裁：五言律诗

斯人嗟已矣，吾道转消沈。文物昭前古，功名困至今。空山方泣玉，同舍忽诬金。白首号天处，飞霜六月深。
挽四明乐仲本先生·其二
作者：丁鹤年
朝代：明
体裁：五言律诗

昔访幽栖地，论文十日还。图书花竹里，窗户水云间。一别成千载，孤魂隔万山。裹鸡吾老矣，东望涕长潸。
挽故豫章义士吴复原
作者：丁鹤年
朝代：明
体裁：七言律诗

挺生英杰百夫防，高义孤忠少颉颃。艰食屡分图共济，危城百战誓同亡。延津剑去秋无气，合浦珠还夜有光。三复园亭新墓表，哀荣宁独在泷冈。
挽柴吏目
作者：丁鹤年
朝代：明
体裁：五言律诗

奕世莲花幕，人称汉吏师。都缘参赞重，颇觉转迁迟。雅论非三语，清声是四知。犹馀前案牍，长作后箴规。
挽章处士
作者：丁鹤年
朝代：明
体裁：五言律诗

流年惊逝水，世事逐飘风。卜筑邻蓬岛，移家类葛洪。丹还金鼎伏，剑解玉棺空。惟有松坛月，通宵贯彩虹。
挽缪将军
作者：丁鹤年
朝代：明
体裁：五言律诗

大将捐公馆，哀音彻帝廷。殒星芒角赤，驭日简编青。礼赙膺天眷，佳城获地灵。唯馀冯异树，寂寞倚园亭。
挽谢伯升母王安人
作者：丁鹤年
朝代：明
体裁：七言律诗

兰蕙为心玉作姿，闺门懿范后人师。齐眉致敬过宾礼，和胆资勤冠母仪。岁晚灵椿联奕叶，春深文梓长孙枝。正当琴瑟偕娱老，岂意杯棬感孝思。
故宫人
作者：丁鹤年
朝代：明
体裁：七言律诗

粉愁香怨不胜情，强整残妆对老兵。别殿金莲馀故步，《后庭玉树》变新声。眼穿雁字云连塞，梦断羊车月满城。天上桃开王母去，世人谁识许飞琼。
敬书宸翰后
作者：丁鹤年
朝代：明
体裁：七言绝句

神龙归卧北溟波，愁绝阴山《敕勒歌》。惟有遗珠光夺目，万年留得照山河。
方寸室
作者：丁鹤年
朝代：明
体裁：七言律诗

道义谋生本自然，何烦负郭更求田。由来方寸留耕地，即是虚灵不昧天。春雨既濡先泽远，秋风肯穫后昆贤。不忘种德辛勤意，馀庆朝朝大有年。
昏瞆一首
作者：丁鹤年
朝代：明
体裁：七言律诗

老来昏瞆底须嗟，声色双忘也自嘉。秋枕不惊风外叶，春杯长对雾中花。海师唱道禅多悟，张籍题诗字半斜。幸有灵台长不昧，目观耳听总无差。
春日海村三首
作者：丁鹤年
朝代：明

地僻嚣尘远，人稀习俗淳。花时恒独往，随意蹋晴春。斑竹过头杖，乌纱折角巾。萧然多古意，何愧葛天民。门巷绝轮蹄，春深绿草齐。风光不相负，泉石且幽栖。卷幔通花气，移床避燕泥。时时得佳句，自向竹间题。每恨韶华晚，仍嗟老病催。闭门花落尽，隐几鸟飞回。引睡书千卷，消愁酒一杯。平生志士气，此日已成灰。
春日海村三首·其一
作者：丁鹤年
朝代：明
体裁：五言律诗

地僻嚣尘远，人稀习俗淳。花时恒独往，随意蹋晴春。斑竹过头杖，乌纱折角巾。萧然多古意，何愧葛天民。
春日海村三首·其三
作者：丁鹤年
朝代：明
体裁：五言律诗

每恨韶华晚，仍嗟老病催。闭门花落尽，隐几鸟飞回。引睡书千卷，消愁酒一杯。平生志士气，此日已成灰。
春日海村三首·其二
作者：丁鹤年
朝代：明
体裁：五言律诗

门巷绝轮蹄，春深绿草齐。风光不相负，泉石且幽栖。卷幔通花气，移床避燕泥。时时得佳句，自向竹间题。
春晖堂
作者：丁鹤年
朝代：明
体裁：七言律诗

群敷尽待青阳发，萱草先侵白雪还。蔚矣芳心承丽景，宛然愉色奉慈颜。陈王葵藿君臣际，谢傅芝兰伯仲间。忠养无违家庆远，韶光常映舞衣斑。
暮春
作者：丁鹤年
朝代：明
体裁：七言绝句

杨花榆荚搅晴空，上界春归下界同。蜂蝶纷纷竟何在？独留杜宇怨残红。
暮春
作者：丁鹤年
朝代：明

杨花榆荚搅晴空，上界春归下界同。蜂蝶纷纷竟何在？独留杜宇怨残红。一夕春归遍九垓，千红万紫尽尘埃。韶光淑气逡巡退，暑雨炎风烂熳来。
暮春二首·其二
作者：丁鹤年
朝代：明
体裁：七言绝句

一夕春归遍九垓，千红万紫尽尘埃。韶光淑气逡巡退，暑雨炎风烂熳来。
暮春感怀
作者：丁鹤年
朝代：明

杜宇声声唤客愁，故园何处此登楼。落花飞絮成春梦，剩水残山异昔游。歌扇多情明月在，舞衣无迹彩云收。东皇去后韶华尽，老圃寒香别有秋。四十无闻懒慢身，放情丘壑任天真。悠悠往事杯中物，赫赫时名扇外尘。短策看云松寺晚，疏帘听雨草堂春。山花水鸟皆知己，百遍相过不厌频。
暮春感怀·其一
作者：丁鹤年
朝代：明
体裁：七言律诗

杜宇声声唤客愁，故园何处此登楼。落花飞絮成春梦，剩水残山异昔游。歌扇多情明月在，舞衣无迹彩云收。东皇去后韶华尽，老圃寒香别有秋。
暮春感怀·其二
作者：丁鹤年
朝代：明
体裁：七言律诗

四十无闻懒慢身，放情丘壑任天真。悠悠往事杯中物，赫赫时名扇外尘。短策看云松寺晚，疏帘听雨草堂春。山花水鸟皆知己，百遍相过不厌频。
望云思亲图
作者：丁鹤年
朝代：明
体裁：古风

山人爱云不离山，巢居只在云松间。枕泉漱玉弄明月，此心直与云俱閒。达官爱云云作侣，平步青云称高举。天瓢一滴慰苍生，大旱用汝为霖雨。王公出处与此二者殊，十年游宦感离居。衣上犹存慈母线，手中长把严君书。日日看云不遑暇，为有吾亲舍其下。恨身不得逐云飞，却写飞云入图画。公馀展玩凝心神，见云如见吾双亲。卷图仍寄吾亲舍，永奉高堂长寿身。狄公盛事王公继，今古孝思同一致。
枯木竹石
作者：丁鹤年
朝代：明
体裁：五言绝句

青天腾一蛟，白日卧双虎。何人歌竹枝，遥隔潇湘浦。
梅南道人读易图
作者：丁鹤年
朝代：明
体裁：七言律诗

画省归来谢缙绅，傍梅观易最清真。孤根下应先天气，太极中含大地春。傲睨乾坤双老眼，婆娑香影一吟身。岁寒莫问调羹事，且作耆英会里人。
梅林书屋
作者：丁鹤年
朝代：明
体裁：古风

陆郎好修士，读书梅屋下。冰雪共清寒，风月同潇洒。弹琴聊对花，调鼎须待实。岂无松竹交，岁晚为三益。
梦得先妣墓
作者：丁鹤年
朝代：明
体裁：七言律诗

慈颜幽翳杳难知，风雪孤村遍访之。极浦空江泥滑滑，荒冈断垄冢累累。那知恍惚魂归夜，正是呼号泪尽时。孝格皇天吾岂敢，聊同乌鸟报恩私。
梧桐
作者：丁鹤年
朝代：明
体裁：七言绝句

井梧彻夜下霜风，锦绣园林瞬息空。老尽秋容何足惜，凤巢吹堕月明中。
植樗轩
作者：丁鹤年
朝代：明
体裁：古风

徂徕苍松干，峄阳孤桐枝。矫矫卧龙节，娟娟栖凤姿。桐中琴瑟松栋梁，采之斲之生辉光。明堂清庙即登用，回首故山云路长。凤凰不来龙亦去，樗散当轩承雨露。
樊口隐居
作者：丁鹤年
朝代：明
体裁：七言律诗

万里云霄敛翼回，挂冠高卧大江隈。春深门巷先生柳，雪后园林处士梅。翠拥樊山邀杖屦，绿浮汉水映尊罍。谁能领取坡仙鹤，月下吹箫共往来。
横窗梅
作者：丁鹤年
朝代：明
体裁：五言绝句

禅窗夜虚明，照见臞仙影。上人对空花，悠然发深省。
次东轩居士韵
作者：丁鹤年
朝代：明
体裁：七言律诗

珠玉新诗照士林，长城宁畏短兵侵。春云有态时时变，秋水无痕岸岸深。洛下才名推独步，越中山水喜重临。别来岁晚偏相忆，谁折梅花慰渴心。
次义上人韵
作者：丁鹤年
朝代：明

冥栖九陇傍云松，茗盌熏炉取次供。月满长空秋放鹤，雨昏大海昼降龙。病中普施诸方食，定里长闻上界钟。明哲古来多玩世，不妨随处舞三筇。
次义上人韵
作者：丁鹤年
朝代：明
体裁：七言律诗

冥栖九陇傍云松，茗碗熏炉取次供。月满长空秋放鹤，雨昏大海昼降龙。病中普施诸方食，定里长闻上界钟。明哲古来多玩世，不妨随处舞三筇。
次乌继善先生见寄韵
作者：丁鹤年
朝代：明
体裁：五言律诗

扶杖日行吟，悠然太古心。风云遗壮气，山水效清音。大雅消沉久，斯文感慨深。幸瞻乔梓在，奕叶尽成阴。
次先兄太守题竹韵
作者：丁鹤年
朝代：明
体裁：五言绝句

玉笋谢朝班，西风海国寒。无人知苦节，落日下长安。
次友人张孟善承赠以诗韵
作者：丁鹤年
朝代：明
体裁：五言律诗

去去成长往，悠悠事远游。蹑云双短屐，载月一虚舟。江海鱼龙夜，山林鹤鹤秋。诵君佳丽句，慰我别离忧。
次向自诚韵
作者：丁鹤年
朝代：明
体裁：七言律诗

道究先天太乙初，金门大德复谁如。已承丹篆三天箓，还读青藜午夜书。华表忽归辽海鹤，仙庖频食武昌鱼。行窝处处春风里，拟办尧夫洛下车。
次块翁中秋诗韵
作者：丁鹤年
朝代：明
体裁：七言律诗

西风黄鹤旧矶头，皓月中分此夕秋。乌鹊无依频绕树，鱼龙有喜竞乘流。烟云尽捲天逾大，河汉低垂地欲浮。拟买桂花陪胜赏，老来佳句恐难酬。
次小孤山
作者：丁鹤年
朝代：明
体裁：七言律诗

峡束千雷怒击撞，危峰屹立压惊泷。山联庐霍朝三楚，水落荆扬限九江。镇海重关当第一，擎天孤柱故无双。佩环月夜知何处，露湿蓬莱玉女窗。
次张抚军韵二首
作者：丁鹤年
朝代：明

先公昔镇西南日，几拜殊恩出御筵。桃李门墙宾客盛，芝兰庭砌子孙贤。百年遗爱齐民服，一代鸿勋信史编。最是抚军能接武，桃灯夜读十三篇。堂堂雄略靖三边，亹亹清谈动四筵。夜月辕门严士卒，春风幕府集才贤。诗宗李杜元无敌，书法孙吴每自编。白首栖栖江海客，远烦驰寄锦云篇。
次张抚军韵二首·其一
作者：丁鹤年
朝代：明
体裁：七言律诗

先公昔镇西南日，几拜殊恩出御筵。桃李门墙宾客盛，芝兰庭砌子孙贤。百年遗爱齐民服，一代鸿勋信史编。最是抚军能接武，桃灯夜读十三篇。
次张抚军韵二首·其二
作者：丁鹤年
朝代：明
体裁：七言律诗

堂堂雄略靖三边，亹亹清谈动四筵。夜月辕门严士卒，春风幕府集才贤。诗宗李杜元无敌，书法孙吴每自编。白首栖栖江海客，远烦驰寄锦云篇。
次舒庵见访韵
作者：丁鹤年
朝代：明
体裁：七言绝句

退食从容马首东，夕阳斜映柳营红。扫门将帅遥相待，却讶寒斋访秃翁。
次韵陆伯旸梅花诗
作者：丁鹤年
朝代：明
体裁：七言律诗

小车厌看洛阳花，梦想林逋处士家。十里湖山春浅淡，一枝雪月夜横斜。孤高不受金尊赏，清冷无烦锦帐遮。今日重吟香影里，百年风致未为赊。
武昌南湖度夏
作者：丁鹤年
朝代：明
体裁：五言律诗

南浦幽栖地，当门罨画开。青山入云去，白雨渡湖来。石润生龙气，川光媚蚌胎。芙蕖三百顷，何处著炎埃。
武昌南湖度夏
作者：丁鹤年
朝代：明
体裁：七言绝句

湖山新雨洗炎埃，万朵青莲镜里开。日暮菱歌动南浦，女郎双桨荡舟来。
武馀清乐为致仕尹将军赋
作者：丁鹤年
朝代：明
体裁：七言律诗

汗马功成即引年，登山临水小游仙。印纹久秘微生绿，字韵新成尽入玄。深造烟霞灵运屐，浩歌风月鄂君船。贻谋尚有孙吴略，膝下时时课一篇。
水仙花二首
作者：丁鹤年
朝代：明

湘云冉冉月依依，翠袖《霓裳》作队归。怪底香风吹不断，水晶宫里宴江妃。影娥池上晓凉多，罗袜生尘水不波。一夜碧云凝作梦，醒来无奈月明多。
水仙花二首·其一
作者：丁鹤年
朝代：明
体裁：七言绝句

湘云冉冉月依依，翠袖《霓裳》作队归。怪底香风吹不断，水晶宫里宴江妃。
水仙花二首·其二
作者：丁鹤年
朝代：明
体裁：七言绝句

影娥池上晓凉多，罗袜生尘水不波。一夜碧云凝作梦，醒来无奈月明多。
水光山色斋
作者：丁鹤年
朝代：明
体裁：七言律诗

新构茅斋绝世纷，水光山色喜平分。四窗凉涌玻瓈月，一榻晴封紫翠云。鸟度画屏迷远黛，鱼吹清镜动圆纹。往来半是渔樵侣，閒话兴亡坐夕曛。
水光林影图
作者：丁鹤年
朝代：明
体裁：七言律诗

知是平泉是辋川，水光林影共悠然。薜萝凉映纷纷月，蘋藻清涵湛湛天。为飐翠旗龙夭矫，倒开金镜凤翩跹。此中真趣谁能辩，吏隐云间一散仙。
汩汩
作者：丁鹤年
朝代：明
体裁：五言律诗

汩汩在尘埃，羁怀不暂开。病将颜玉去，愁送鬓丝来。招隐惭高蹈，扶颠乏大才。行藏成两失，回首有馀哀。
海巢
作者：丁鹤年
朝代：明
体裁：七言律诗

海上巢居海若降，三山眼底小如矼。已攀若木为华表，更立榑桑作翠幢。蛟室夜光晴烛户，蜃楼秋影冷涵窗。鹪鹩梦断无因到，唯有同栖鹤一双。
涵清轩
作者：丁鹤年
朝代：明
体裁：五言律诗

止水才盈掬，涵空有底宽。玉壶秋影净，金镜晓来寒。落月斜沈白，流霞浅浴丹。上人方宴坐，应向观中看。
清胜轩
作者：丁鹤年
朝代：明
体裁：七言律诗

绕屋松杉手自栽，重阴长日护苍苔。一溪窈窕花间入，三径参差竹下开。夜半霜钟宁假莛，秋深月镜本无台。主人定起焚香坐，何处扁舟棹雪来。
渔村书隐
作者：丁鹤年
朝代：明
体裁：五言律诗

彼美藏修者，为渔住海乡。傍沙观鸟迹，临水映萤光。舟楫须经济，丝纶拟对扬。得鱼供色养，綵服日升堂。
渡鄞江后寄陆时敏陈可立
作者：丁鹤年
朝代：明
体裁：七言律诗

小艇横江捷似飞，故人凝睇送将归。过山残照明纱帽，渡水浮云乱苧衣。沙鸟水鸥同泛泛，岸花汀草各依依。风尘来往惭经济，拟著渔蓑坐钓矶。
湖上二首
作者：丁鹤年
朝代：明

鸳鸯湖中飞，还向湖中落。不比薄情人，天涯并海角。汀鹭映湖波，清白两无愧。立尽风雨寒，颇为口腹累。
湖上二首·其一
作者：丁鹤年
朝代：明
体裁：古风

鸳鸯湖中飞，还向湖中落。不比薄情人，天涯并海角。
湖上二首·其二
作者：丁鹤年
朝代：明
体裁：古风

汀鹭映湖波，清白两无愧。立尽风雨寒，颇为口腹累。
牡丹
作者：丁鹤年
朝代：明
体裁：七言绝句

名花倾国不凡材，池馆春深尚未开。风雨一宵桃李尽，异香清晓九天来。
独松庵
作者：丁鹤年
朝代：明
体裁：七言律诗

独抚长松昼掩扉，岁寒高节想无违。茯苓春暖供斋钵，萝薜秋清制道衣。云满碧山龙起蛰，月明沧海鹤来归。净瓶满贮菩提水，恐有人参第一机。
环翠楼歌
作者：丁鹤年
朝代：明
体裁：古风

大山摩穹霄，小山翻洪涛。或翔丹穴凤，或舞寒江蛟。奔腾起伏奇观不可状，云锦屏风金碧障。中有仙家太古坛，鸟啼花发春自閒。子晋鸾笙乘月过，王乔凫舄凌云还。环翠楼开紫霞里，更揖鸡峰朝舜水。千岩秀色傍窗浮，万壑涛声从座起。烟消日出天溶溶，玉壶倒插金芙蓉。钩帘相对坐长夏，洒然冰雪生心胸。君不见天台嵯峨四万八十丈，若非飙车羽轮那得上。又不见终南盘亘中原五百里，天梯云栈悬绝那可履。何如羽人高居环翠楼，调笑日月轻公侯。仙韶灵响每坐听，日观霞城时卧游。还丹鍊就颜如玉，读书学道日不足。琅函金检五千言，锦帙牙签三万轴。星为冠兮霓为裳，或参麒麟翳凤凰。翩翩上游白云乡，手把绛节朝紫皇。钧天九奏赐霞觞，醉乘冷风还下方。眼空四海小八荒，层楼栖真寿而昌。此名此境孰敢当，蓝山道士身姓梁。
瑞草堂
作者：丁鹤年
朝代：明
体裁：七言律诗

手种丛萱孝感深，阳和随见破穷阴。侵凌雪色双华萼，报答春晖寸草心。疏翠近分书带碧，嫩黄遥映寿觞金。忘忧坐对高堂晚，更听埙篪奏好音。
画兰
作者：丁鹤年
朝代：明
体裁：五言绝句

湘皋风日美，芳草不胜春。欲采纫为佩，惭非楚荩臣。
画古木幽篁
作者：丁鹤年
朝代：明
体裁：五言绝句

碧海珊瑚树，清湘翡翠毛。无因将寄远，日暮寸心劳。
画梅
作者：丁鹤年
朝代：明

松筠淹雨雪，桃李逐风尘。不有梅花树，谁回天地春。铁石挺孤标，冰霜抱贞素。一笑桃李空，嗟哉岁云暮。
画梅
作者：丁鹤年
朝代：明
体裁：五言绝句

老向江南住，梅花共岁寒。故人清兴在，踏雪几回看。
画梅·其一
作者：丁鹤年
朝代：明
体裁：五言绝句

松筠淹雨雪，桃李逐风尘。不有梅花树，谁回天地春。
画梅·其二
作者：丁鹤年
朝代：明
体裁：五言绝句

铁石挺孤标，冰霜抱贞素。一笑桃李空，嗟哉岁云暮。
画竹
作者：丁鹤年
朝代：明
体裁：五言绝句

夜诵蕊珠经，群真悉下听。仙坛晨自扫，拾得凤凰翎。
画竹
作者：丁鹤年
朝代：明
体裁：五言绝句

拂素写晴窗，亭亭玉一双。苍龙雷唤醒，风雨遍湘江。
画菘菜
作者：丁鹤年
朝代：明
体裁：五言绝句

老圃青青甲，平生味饱谙。本无食肉相，岂是厌肥甘。
画菜
作者：丁鹤年
朝代：明
体裁：五言绝句

蔬畦新雨过，小摘称君贫。若入君王梦，琼林第一人。
画萝卜
作者：丁鹤年
朝代：明
体裁：五言绝句

高氏贤兄弟，常将备夕餐。如何清列士，今作画图看。
画葡萄
作者：丁鹤年
朝代：明
体裁：五言绝句

江海春雷动，群龙悉上天。秋来风露冷，个个抱珠眠。
病衰
作者：丁鹤年
朝代：明
体裁：五言律诗

病骨秋增痛，衰容日减华。脸霞怜竹叶，鬓雪妒菱花。往事嗟何及，归程望转赊。少年歌舞地，此日属谁家？
登北固山多景楼
作者：丁鹤年
朝代：明
体裁：五言律诗

风月无边地，乾坤有此楼。城随山北固，潮蹴海西流。眼界宽三岛，胸襟隘九州。阶前遗狠石，谁复话安刘。
白云精舍
作者：丁鹤年
朝代：明
体裁：古风

白云何处来，油然在岩岫。下有古精蓝，凌云起华构。吐吞金碧辉，隐见林泉秀。常从护法龙，低接喷香兽。觉花映益明，忍草滋逾茂。高僧亦无心，怡悦坐清昼。安得乘长风，遍界阴凉覆。法雨泽群生，普使跻仁寿。
白石
作者：丁鹤年
朝代：明
体裁：七言律诗

雪色云根出翠微，坚贞不与道心违。尘空自比神仙镜，路滑谁参佛祖机。岂为砺金希世用，都缘韫玉发山辉。点头默契生公法，绝胜商歌叹短衣。
知归庵
作者：丁鹤年
朝代：明
体裁：七言律诗

衮衮红尘未息机，斯人何事独知归。青山不辨将来计，白发徒嗟既往非。谷日云霞随葛屦，沙头鱼鸟识荷衣。自惭潦倒江湖表，犹对旄丘赋式微。
离鸾篇
作者：丁鹤年
朝代：明
体裁：古风

孤凤病且死，聘鸾以为偶。引颈呜鸣托其后，鸾对以臆肯以首。恶鸟啄其雏，飘风撼其巢。伏育补葺，鸾不辞劳。雏日以长能反哺，巢日以广多牖户。天锡寿考，既和且平。每一对镜，犹复悲鸣。始终德义俱无愧，乃知鸾凤所以为世瑞。
秋夜宿定水寺天香阁有怀见心长老
作者：丁鹤年
朝代：明
体裁：七言律诗

寂寂双峰映涧流，重来托宿敞云楼。窗涵虚白三更月，帘捲空青一色秋。颇有高情酬胜赏，可无奇句入冥搜。天风开遍岩前桂，谁为烝香寄澹游。
秋素轩为涂以谅赋
作者：丁鹤年
朝代：明
体裁：七言律诗

新凉夜透读书帷，潇洒轩居素景宜。黄菊有香风瑟瑟，白莲无质月迟迟。垂纶水槛沙鸥狎，步屧柴门野鹤随。除却天光与云影，更无一物在襟期。
秋蕖
作者：丁鹤年
朝代：明
体裁：古风

绿水出红蕖，清丽世无比。旭日照新妆，盈盈明镜里。亦有后时者，悽然抱孤蕊。欲开风露寒，寂寂含香死。
竹林书屋
作者：丁鹤年
朝代：明
体裁：古风

王郎高标绝尘俗，牵茅自结清风屋。屋中充栋积古书，屋外循檐种修竹。离离实垂珠，森森笋抽玉。鸾凤食有馀，虎豹文亦足。时时把书卷，自向竹下读。礼义深服膺，圣贤常在目。王郎学道今有年，半是臞儒半是仙。清脩酷与此君似，中通外润直且坚。平生不作桃李媚，岁寒风节恒凛然。不随沉湎唐六逸，不效旷达晋七贤。净扫仙石坛，焚香究玄玄。客来不交语，共坐蔚蓝天。蒲轮他日访幽侧，以道匡君流惠泽。功成太史不一书，却汗青青为简策。
竹枝词二首
作者：丁鹤年
朝代：明

竹鸡啼处一声声，山雨来时郎欲行。蜀天恰似离人眼，十日都无一日晴。水上摘莲青的的，泥中采藕白纤纤。却笑同根不同味，莲心清苦藕芽甜。
竹枝词二首·其二
作者：丁鹤年
朝代：明
体裁：词

水上摘莲青的的，泥中采藕白纤纤。却笑同根不同味，莲心清苦藕芽甜。
竹枝词（二首）
作者：丁鹤年
朝代：明

水上摘莲青滴滴，泥中采藕白纤纤。
却笑同根不同味，莲心清苦藕芽甜。
竹枝词（二首）
作者：丁鹤年
朝代：明
体裁：词

竹鸡啼处一声声，山雨来时郎欲行。蜀天恰似离人眼，十日都无一日晴。
竹隐图
作者：丁鹤年
朝代：明
体裁：四言诗

昔有君子，隐居种竹。截简著书，垂竿钓玉。委顺暮年，孰继芳躅。二子秀发，郁若篬筤。文章云锦，节操冰霜。图诸座右，庶几羹墙。
紫芝山房
作者：丁鹤年
朝代：明
体裁：古风

先翁胸中有丘壑，豫筑园亭向山郭。清宵忽梦紫芝生，地灵献瑞真佳城。只今诸孙仍肯构，风姿晔晔如芝秀。一门朱紫自此升，始知吉梦为休徵。始知吉梦为休徵，千载无惭下马陵。
紫阁山房为史仲鱼赋
作者：丁鹤年
朝代：明
体裁：七言律诗

太华诸峰紫阁奇，结茅应不负幽期。远分空翠来函谷，静写脩蛾入渼陂。红日屋头临照近，白云窗外卷舒迟。曳裾自到金门下，猿鹤无时恼梦思。
红梅
作者：丁鹤年
朝代：明
体裁：七言绝句

姑射仙人鍊玉砂，丹光晴贯洞中霞。无端半夜东风起，吹作江南第一花。
红梅翠竹
作者：丁鹤年
朝代：明
体裁：七言绝句

琼仙服尽紫金丹，不识人间有岁寒。一笑荒村春似海，载歌淇澳报平安。
红莲白藕诗二首
作者：丁鹤年
朝代：明

红莲白藕两相宜，欲采临流意转迟。莲子纵甜心独苦，藕芽虽美腹多丝。采莲采藕湖水浔，阿侬踏歌郎赏音。多虚少实如郎意，外甜内苦似侬心。
红莲白藕诗二首·其一
作者：丁鹤年
朝代：明
体裁：七言绝句

红莲白藕两相宜，欲采临流意转迟。莲子纵甜心独苦，藕芽虽美腹多丝。
红莲白藕诗二首·其二
作者：丁鹤年
朝代：明
体裁：七言绝句

采莲采藕湖水浔，阿侬踏歌郎赏音。多虚少实如郎意，外甜内苦似侬心。
胡节妇
作者：丁鹤年
朝代：明
体裁：古风

一自失良人，年年不见春。常时折花处，青苔满行路。即今垂老百事非，箧中惟有嫁时衣。姑终养，子成立，望夫差胜山头石。
脱太师
作者：丁鹤年
朝代：明
体裁：七言律诗

淮海重闻斧钺临，一时黎庶尽倾心。雷霆声播天威远，霖雨恩添帝泽深。暗室有蝇污白璧，明廷无象铸黄金。风尘未息英雄死，坐对江山慨古今。
腐儒
作者：丁鹤年
朝代：明
体裁：七言律诗

落魄乾坤一腐儒，生逢四海日艰虞。异邦作客歌黄鸟，空谷怀人咏白驹。岂有纵横千七国，亦无词赋拟三都。时危那敢辞贫贱，第恨长年走畏途。
自咏十律
作者：丁鹤年
朝代：明

长淮横溃祸非轻，坐见中流砥柱倾。太守九江先效死，诸公四海尚偷生。风云意气惭豪杰，雨露恩荣负圣明。一望神州一搔首，天南天北若为情。腐儒避地海东偏，凤历颁春下九天。再拜帝尧新正朔，永怀神禹旧山川。庙堂久托君臣契，藩阃兼操将相权。只在忠良勤翊戴，万方行睹至元年。一夜西风到海滨，楼船东出海扬尘。生惭黄歇三千客，死慕田横五百人。纪岁自应书甲子，朝元谁共守庚申。悲歌抚罢龙泉剑，独立苍茫望北辰。羲轩道德久荒唐，荡荡宏图起世皇。天入清都逾广大，日临化国倍舒长。渥洼万里来骐骥，阿阁千年下凤凰。圣子神孙承宝祚，长令亿兆乐时康。堂堂至正最多才，万国同文寿域开。漠北诸生登第去，越南计吏进贤来。凤《韶》九奏黄金殿，鹤驾三朝白玉台。回首黄尘扬碧海，五云无处觅蓬莱。金银宫阙五云乡，曾见群仙奉玉皇。济济夔龙兴礼乐，桓桓方虎靖封疆。自沦碣石沧溟底，谁索玄珠赤水傍。独有遗民负悲愤，草间忍死待宣光。千官何处扈宸游，回首风尘遍九州。黄竹雪深迷玉辇，苍梧云断见珠丘。令威不尽去家怨，精卫岂胜填海愁。大禹胼胝天所眷，肯教纶邑久淹留。六军遥驻墨河濆，故国丘墟讵忍闻。露冷金铜应独泣，火炎玉石竟俱焚。虞渊日暮无还景，禹穴秋深有断云。草泽遗民今白发，凭高无奈思纷纷。皇天辅德本无亲，兴复宁论地与民。纶有一成终祀夏，楚虽三户竟亡秦。昆虫咸被生成德，草木犹怀化育仁。洪运未移神器在，周宣汉武果何人。九鼎神州竟陆沈，偷生江海复山林。频繁谁在隆中顾，憔悴惟馀泽畔吟。齧雪心危天日远，看云泪尽岁时深。百年家国无穷事，可得忘机老汉阴。
自咏十律·其一
作者：丁鹤年
朝代：明
体裁：七言律诗

长淮横溃祸非轻，坐见中流砥柱倾。太守九江先效死，诸公四海尚偷生。风云意气惭豪杰，雨露恩荣负圣明。一望神州一搔首，天南天北若为情。
自咏十律·其七
作者：丁鹤年
朝代：明
体裁：七言律诗

千官何处扈宸游，回首风尘遍九州。黄竹雪深迷玉辇，苍梧云断见珠丘。令威不尽去家怨，精卫岂胜填海愁。大禹胼胝天所眷，肯教纶邑久淹留。
自咏十律·其三
作者：丁鹤年
朝代：明
体裁：七言律诗

一夜西风到海滨，楼船东出海扬尘。生惭黄歇三千客，死慕田横五百人。纪岁自应书甲子，朝元谁共守庚申。悲歌抚罢龙泉剑，独立苍茫望北辰。
自咏十律·其九
作者：丁鹤年
朝代：明
体裁：七言律诗

皇天辅德本无亲，兴复宁论地与民。纶有一成终祀夏，楚虽三户竟亡秦。昆虫咸被生成德，草木犹怀化育仁。洪运未移神器在，周宣汉武果何人。
自咏十律·其二
作者：丁鹤年
朝代：明
体裁：七言律诗

腐儒避地海东偏，凤历颁春下九天。再拜帝尧新正朔，永怀神禹旧山川。庙堂久托君臣契，藩阃兼操将相权。只在忠良勤翊戴，万方行睹至元年。
自咏十律·其五
作者：丁鹤年
朝代：明
体裁：七言律诗

堂堂至正最多才，万国同文寿域开。漠北诸生登第去，越南计吏进贤来。凤《韶》九奏黄金殿，鹤驾三朝白玉台。回首黄尘扬碧海，五云无处觅蓬莱。
自咏十律·其八
作者：丁鹤年
朝代：明
体裁：七言律诗

六军遥驻墨河濆，故国丘墟讵忍闻。露冷金铜应独泣，火炎玉石竟俱焚。虞渊日暮无还景，禹穴秋深有断云。草泽遗民今白发，凭高无奈思纷纷。
自咏十律·其六
作者：丁鹤年
朝代：明
体裁：七言律诗

金银宫阙五云乡，曾见群仙奉玉皇。济济夔龙兴礼乐，桓桓方虎靖封疆。自沦碣石沧溟底，谁索玄珠赤水傍。独有遗民负悲愤，草间忍死待宣光。
自咏十律·其十
作者：丁鹤年
朝代：明
体裁：七言律诗

九鼎神州竟陆沈，偷生江海复山林。频繁谁在隆中顾，憔悴惟馀泽畔吟。齧雪心危天日远，看云泪尽岁时深。百年家国无穷事，可得忘机老汉阴。
自咏十律·其四
作者：丁鹤年
朝代：明
体裁：七言律诗

羲轩道德久荒唐，荡荡宏图起世皇。天入清都逾广大，日临化国倍舒长。渥洼万里来骐骥，阿阁千年下凤凰。圣子神孙承宝祚，长令亿兆乐时康。
荣枯
作者：丁鹤年
朝代：明
体裁：七言绝句

春意方酣红杏蕊，秋声又战碧梧枝。野人不识春官历，坐阅荣枯纪岁时。
菊泉轩
作者：丁鹤年
朝代：明
体裁：四言诗

英英径菊，混混原泉。凌霜悦茂，挟雨潺湲。以香以洁，并作清妍。中有静者，于焉周旋。采之服之，愈疾引年。濯之嗽之，内澄外鲜。德日以新，寿日以延。深存晚节，慨慕先贤。和归来辞，谈秋水篇。
行素轩
作者：丁鹤年
朝代：明
体裁：四言诗

素履所践，王道平平。流行坎止，一听于天。夏禹之忧，颜渊之乐。易地皆然，道同天爵。忠信笃敬，蛮貊行焉。戒心微服，孔孟犹然。彼美吉士，力行其素。屈伸利钝，随其所遇。廊庙匪荣，关铎匪卑。居易君子，视此铭诗。
观太守兄昌国劝农
作者：丁鹤年
朝代：明
体裁：七言律诗

东皋风日媚新晴，太守躬耕晓出城。袅袅双旌穿柳过，萧萧五马蹋花行。杖藜父老陪咨访，骑竹儿童主送迎。岂意兵荒南北遍，化行沧海独升平。
观郑高士坐图
作者：丁鹤年
朝代：明
体裁：古风

凝身危石踞，屏息游丝摇。电光射玄关，龙虎声咆哮。天君寂不动，万象俱来朝。甘露降琼田，五色发灵苗。何必入青冥，然后为逍遥。
读应奉兄登科记怆然伤怀因成八韵
作者：丁鹤年
朝代：明
体裁：七言排律

射策彤庭被宠荣，遗经三复若为情。重伤赵璧经时毁，翻恨隋珠彻夜明。《洪范》有书传太乙，佳城无郭葬长庚。青云路断甘沦没，碧海尘飞苦变更。自信为臣当委质，谁能向贼更求生。家贫寡弱遗妻子，道远存亡隔弟兄。一旦音容成永诀，十年涕泪镇交横。茫茫原隰无求处，独立长风送雁声。
读郑氏义门传
作者：丁鹤年
朝代：明
体裁：七言绝句

每病汉民歌布粟，忍闻秦俗德耰锄。郑家九叶犹同爨，风俗如今古不如。
谢刘伯升愈疾
作者：丁鹤年
朝代：明
体裁：七言律诗

故人素擅岐黄术，今我兼承管鲍知。高义百年存古道，沉疴一旦起神医。杏林春早繁花合，橘井秋深美实垂。最爱相酬无长物，数篇清绝盛唐诗。
赠刘全真
作者：丁鹤年
朝代：明
体裁：古风

峨峨崆峒山，去天不盈尺。西挹弱水流，东挂扶桑日。中有学仙人，眉白双眼碧。餐霞衣云雾，凝神鍊精魄。狞龙及猛虎，视之如虮虱。功成朝紫皇，名隶丹台籍。幡然汗漫游，飞行隘八极。沧海重扬尘，蟠桃几结实。天上与地下，俯仰成陈迹。归来敛衽坐，倒卷入冥寂。万象吾肺腑，四气吾嘘吸。乃知大还资，不离婴儿质。蚩蚩世间人，斲丧良可惜。
赠医士乐孟杰
作者：丁鹤年
朝代：明
体裁：古风

越人有至鉴，明德以为基。视疾洞表里，谈笑驱三尸。神圣不自居，托以饮上池。今人重势利，昼夜营已私。心志先蛊惑，仁术讵能推。明哲有深诫，弗治为中医。乐也孝廉士，天锡仁寿资。蚤岁失所怙，长怀罔极悲。力学岐黄术，百岁奉慈闱。朱颜映华发，和气春熙熙。因推老老意，遂及亲与知。东邻抱膏肓，西里困疮痍。刀圭一入口，沈痼忽若遗。乐也无德色，贤声日四驰。越人久羽化，绪言百世师。今古不二致，乐也其勉之。
赠戴原正
作者：丁鹤年
朝代：明
体裁：古风

戴生眼如电，读书夜忘眠。清晨盥栉罢，起居慈母前。母身康宁子心喜，读书还向书帷里。缀文调膳秋复春，凤凰符彩驺虞仁。天心一回，四海平治。明堂抡材，清庙需器。栋梁瑚琏宁汝弃。
赠李仙姑
作者：丁鹤年
朝代：明
体裁：五言律诗

何年萼绿华，来降地仙家。花拥青鸾节，香随白鹿车。清辉回雪月，玄想结云霞。不赴瑶池宴，桃开几度花。
赠李全真
作者：丁鹤年
朝代：明
体裁：七言律诗

玄元孙子玄都客，汗漫长游宇宙间。黄鹤白云迷鄂渚，青牛紫气满函关。袖中宝剑雌雄合，鼎内金丹大小还。不见吹笙王子晋，秋来几度候缑山。
赠济古舟
作者：丁鹤年
朝代：明
体裁：五言律诗

久留句践国，同寓给孤园。聊发溪头笑，何殊石上魂。卧云秋对榻，敲月夜过门。愿奉三乘法，常依两足尊。
赠玄溟鍊师
作者：丁鹤年
朝代：明
体裁：古风

神仙中人毛外史，方瞳深碧虬髯紫。了知大道本无为，况是谷神元不死。偶因救旱驱玄溟，倒泻银河如建瓴。功成不居拂衣去，洞庭渺渺君山青。
赠相者姜奉先
作者：丁鹤年
朝代：明
体裁：古风

德祐忠臣好孙子，烂烂目光岩电紫。人间富贵等浮云，琐琐何烦挂唇齿。滟滪险，蜀道难，曳裾旁人多厚颜。留取乾坤双老眼，夕阳牛背看青山。
赠秋月长老
作者：丁鹤年
朝代：明

秋月既虚明，禅心亦清净。心月两无亏，炯然大圆镜。流光烛万物，万物咸鲜瑩。倒影入千江，千江悉辉映。情尘苟不扫，倏忽迷真性。所以学道人，于此分凡圣。视身等虚空，无得亦无證。伟哉寒山翁，与汝安心境。
赠秋月长老
作者：丁鹤年
朝代：明
体裁：古风

秋月既虚明，禅心亦清净。心月两无亏，炯然大圆镜。流光烛万物，万物咸鲜莹。倒影入千江，千江悉辉映。情尘苟不扫，倏忽迷真性。所以学道人，于此分凡圣。视身等虚空，无得亦无證。伟哉寒山翁，与汝安心境。
赠表兄赛景初
作者：丁鹤年
朝代：明
体裁：七言绝句

萧条门巷旧王孙，旋写黄庭换绿尊。富贵傥来还自去，只留清气在乾坤。
赠陈章甫
作者：丁鹤年
朝代：明
体裁：七言律诗

少年仗剑游京国，豪气峥嵘压五陵。柳绿御沟春饮马，草黄上苑晓呼鹰。日边冠盖人人识，雪后舟航处处乘。白首归来寻旧隐，高谈惊座羡君能。
迁葬后还四明途中寄武昌亲友
作者：丁鹤年
朝代：明
体裁：七言律诗

浪游吴越任荆湘，来往那辞道路长。箧内有书惭历国，邸中无绶敢誇乡。潮生别浦江云白，尘起征途野日黄。若问离人行役苦，十宵九梦在泷冈。
过九江追悼李子威太守
作者：丁鹤年
朝代：明
体裁：七言律诗

瓣香遥拜九江城，太守精神日月明。叔侄并归忠义传，江山不尽古今情。潮回湓浦声犹怒，云起炉峰气未平。生死总魁天下士，丈夫端不负科名。
过安庆追悼余文贞公
作者：丁鹤年
朝代：明
体裁：七言排律

将军匹马入舒城，击贼频烦训义兵。孝以保家忠徇国，聚而出战散归耕。围侔月晕全无隙，捷振天威大有声。游说飞书徒间谍，输诚仗节愈坚贞。云梯屡却妖氛豁，露布交驰杀气平。千里荆扬凭保障，七年淮海赖澄清。山深猰貐歼还出，江阔鲸鲵斩更横。外援内储俱断绝，裹疮饮血独支撑。天昏苦雾埋营垒，日落阴风卷旆旌。甘与张巡为厉鬼，肯同王衍误苍生。三千将士皆从死，百二山河亦继倾。静对风霆思号令，遥从箕尾识精诚。颂碑不愧词臣色，哀诏偏伤圣主情。愿为执鞭生不遂，临风三酹重沾缨。
迎大年椿上人不值暮归偶成
作者：丁鹤年
朝代：明
体裁：七言绝句

东归间道已浮杯，力疾遥迎日几回。何处晚来成误认，风帘竹影月窗梅。
送二僧往浣花草堂度夏
作者：丁鹤年
朝代：明
体裁：五言律诗

吟遍赤城霞，行行入浣花。为人无芥蒂，留客有瓜茶。寂寂先贤宅，堂堂古佛家。老怀因二妙，亦欲制袈裟。
送人使高丽
作者：丁鹤年
朝代：明
体裁：七言律诗

文物中朝宰相家，联芳五桂至今誇。百年重喜孙枝盛，万里遥瞻使节华。旸谷宵分宾日驭，天河秋早候星槎。朝鲜自昔知才辩，伫见勋名被迩遐。
送人归故园
作者：丁鹤年
朝代：明
体裁：七言律诗

故人休道已休兵，客里那堪送客行。老去别怀殊作恶，乱馀归计倍关情。孤村月落群鸡叫，绝塞天清一雁横。到日所亲如见问，浪游江海负平生。
送信立庵长老住灵岩寺
作者：丁鹤年
朝代：明
体裁：七言律诗

上人驻锡灵岩寺，正是诸天听法时。日下幡幢朝旎旎，云间钟鼓书迟迟。残红掩冉迷香径，空翠溟濛落砚池。不尽平生怀古意，涵空阁上一题诗。
送僧净皓书童正思所作诗序后
作者：丁鹤年
朝代：明
体裁：古风

童郎豪爽士，平生少许可。独于皓上人，珠玑发咳唾。上人学法英妙年，参遍诸方文字禅。铁鞋踏破石头路，教外方知别有传。童郎我同道，上人我同乡。相逢江上折官柳，离思悠悠江水长。
送儒士伯坚赴会试
作者：丁鹤年
朝代：明
体裁：五言律诗

天子兴文治，春官策誉髦。鱼龙争变化，麟凤并游遨。玉殿红云合，金门紫气高。胪传称第一，宫柳映恩袍。
送周侍郎定江浙赋税还大都
作者：丁鹤年
朝代：明
体裁：古风

戈甲三边静，车书四海同。时平尚文治，策士明光宫。龙沙公子清且美，玉立芙蓉照秋水。前席才名贾谊贤，出关气槩终军伟。恭捧帝符临下方，卿云五色分天章。星轺小驻武陵驿，炎海六月生清凉。宣朝廷德，意问闾阎。疾苦游民，亦占籍编。户悉按堵，力役均平赋敛轻，去者讴歌来鼓舞。观风采谣，乃使之职。任贤使能，惟帝之德。目击盛事，岂容缄默。乃歌曰：生逢舜日当尧天，经营内外皆英贤。八十衰贫百无补，茅檐击壤歌丰年。
送四兄往杭后寄
作者：丁鹤年
朝代：明
体裁：五言律诗

临别强言笑，独归情转哀。离魂悽欲断，孤抱郁难开。太守堤边柳，徵君宅畔梅。过逢如见忆，烦寄一枝来。
送奉祠康仲谦致仕还陕西
作者：丁鹤年
朝代：明
体裁：七言律诗

大国祠官致仕归，秋风祖帐足光辉。青松黄菊先庐在，白发苍颜故老稀。久奉山川谙祀典，远迎乡党识朝衣。家居重念君恩厚，日送南来一雁飞。
送奉祠王良佐奔讣还兖城
作者：丁鹤年
朝代：明
体裁：古风

兖为礼义乡，自昔多名士。佐也游夏徒，力学能崛起。三冬文史富才华，万言入对天王家。骑蟾秋折广寒桂，走马春看长安花。承恩筮仕御史府，风生台阁膺佥举。雅知严敬授祠官，奉礼山川来大楚。祠宫清暇日有馀，焚香危坐读父书。门外犹维桓典马，釜中屡出莱芜鱼。嗟予老病衡茅下，时人弃置如土苴。多公高义数相过，茅塞心胸赖陶泻。霜风一夜吹庭闱，椿萱并瘁色养违。再拜天颜零涕出，千里看云匍匐归。佳城已卜牛眠地，屏立泰山带围泗。种松畚土展孝诚，傍水依山砺仁知。知明仁熟政乃攻，终丧还谒蓬莱宫。致君尧舜付公等，伫令四海回淳风。五风十雨年屡丰，吾何幸为田舍翁。
送奚仲瑛进士服阕朝京
作者：丁鹤年
朝代：明
体裁：古风

奚郎健笔凌高秋，排云直上蟾宫游。一枝丹桂许先折，归来两袖天香浮。早年抡材服官政，百里秋毫归藻镜。躬承天语佐夏官，幕下清谈烽燧静。家书忽报丁内艰，读礼还依孔子山。教育英才乐人乐，一旦徵书到岩壑。鲲鹏从此徙南溟，凤凰仍旧巢阿阁。
送定海许县丞
作者：丁鹤年
朝代：明
体裁：五言律诗

蛟门佐邑满，南去候庭闱。雨露随花绶，云霞避綵衣。贤声今已著，色养旧无违。万里沧溟月，清秋作伴归。
送武昌知县潘公考满
作者：丁鹤年
朝代：明
体裁：古风

依依武昌柳，灼灼河阳花。看花思善政，折柳送仙槎。樊川令尹今潘岳，下车朝夕询民瘼。三年德化蔼如春，政成仍与民同乐。值今考绩朝玉京，云开天霁飞凫轻。褒德曾闻封卓茂，自古朝廷重老成。河阳花，武昌柳，勿剪勿伐公知否。邑人爱护比甘棠，一岁春风一回首。
送潘允章归天台定省
作者：丁鹤年
朝代：明
体裁：七言律诗

从师久客鄞江馆，重忆庭闱问起居。五彩早成莱子服，一经今授伏生书。落花芳草春停骑，斜日孤云暮倚闾。暂尔南归仍北上，万言敷对玉阶除。
送章彦端赴夔州太守
作者：丁鹤年
朝代：明
体裁：五言律诗

春雪遍林皋，清寒袭缊袍。题诗送贤守，呵冻强挥毫。别思巴江永，才名蜀岭高。文翁嘉政在，化俗莫辞劳。
送蔡士廉舍人奔讣还四明
作者：丁鹤年
朝代：明
体裁：古风

公家东海滨，我昔共乡县。今同寓鄂渚，十年不一见。公从藩府典礼仪，入侍须早出每迟。不将汎爱要乡誉，直以孤忠结主知。雪松贞操寒逾劲，冰蘖清声老更驰。府中诸彦皆人杰，政事文章称二绝。重公质朴古人风，平揖下堂腰罄折。身名俱泰心独悲，甘旨亲庭千里隔。一朝海鹤寄云椷，阿翁已作蓬莱客。仰观乔木战飘风，五内分崩面深墨。我闻往吊始见公，我足蹒跚公发白。相看话旧重咨嗟，少日风流那复得。花明春泛越王湖，月皎秋寻贺公宅。赏花弄月秋复春，诗酒清狂多故人。直倚青年骄白日，岂知碧水扬黄尘。从此东西各星散，我忆同游如梦幻。秋风江上漫思鲈，夜雨关河愁听雁。公当大事赐告归，片帆东下孤云飞。里中长老久相待，一见喜极还沾衣。傥问题诗者谁子，道即辽东丁令威。
送蔡用严还四明二首
作者：丁鹤年
朝代：明

四明故旧苦无多，死别生离奈若何。老泪暗添江汉水，随人去作海东波。迢遥海国接江乡，一度怀人一断肠。正值西风摇落际，可堪重送蔡中郎。
送蔡用严还四明二首·其一
作者：丁鹤年
朝代：明
体裁：七言绝句

四明故旧苦无多，死别生离奈若何。老泪暗添江汉水，随人去作海东波。
送蔡用严还四明二首·其二
作者：丁鹤年
朝代：明
体裁：七言绝句

迢遥海国接江乡，一度怀人一断肠。正值西风摇落际，可堪重送蔡中郎。
送詹光夫之云南通海校官
作者：丁鹤年
朝代：明
体裁：七言律诗

儒冠跋涉敢辞劳，直以诗书化不毛。盛世用文兴礼乐，黉宫接武贡英髦。密依坛杏登弦诵，独对山茶设醴醪。会见毓才功第一，归来宫锦赐新袍。
送贝惟学武昌省亲复还吴淞
作者：丁鹤年
朝代：明
体裁：七言律诗

黄鹤矶头捲雪涛，孝廉舟稳载时髦。故庐先垄归心切，慈母难兄别思劳。千里莼羹宜具馔，三秋菊酒称题糕。到家正及登高会，潇洒谁同白苧袍。
送赤土矶巡检徐白任满
作者：丁鹤年
朝代：明
体裁：古风

人生天地间，忠孝理最大。之子知所先，秉之若圭玠。小试弓刀职，长怀襁褓恩。由来忠荩士，多出孝义门。便便善辞令，济济习容止。忠孝苟不立，絺绣加犬豕。羡子负才气，玉立当青春。一饭不遑暇，志在君与亲。桓桓领壮夫，赫赫巡大邑。鸱张悉就擒，鼠窃亦屏息。耕桑各按堵，老稚春风中。瓜期忽已届，入谒蓬莱宫。车骑挽莫留，别我大江侧。临岐欲赠言，老病多惭德。青云贤路开，俊乂俱登庸。自此跻膴仕，毋忘孝与忠。
送进士都坚巴哈出宰三山
作者：丁鹤年
朝代：明
体裁：七言律诗

龙沙公子龙头客，锦绣胸襟玉雪颜。一日蜚英惊四海，九天承宠宰三山。花前封印青春醉，槐下鸣琴白昼閒。守令近民勤圣念，早须报政五云间。
送鄞县鲍秀才
作者：丁鹤年
朝代：明
体裁：五言律诗

贫病吾何有，深惭鲍叔知。可堪迟暮日，翻值别离时。霜月栖乌府，风云浴凤池。壮游如得意，音问莫教迟。
送铁佛寺益公了庵朝京游浙
作者：丁鹤年
朝代：明

世尊出西域，教化极东土。大道本无为，盛德人所慕。只今灭度二千年，授经弟子如亲传。我生懒僻苦贪佛，或谓三生有胜缘。武昌铁佛古名刹，兵燹荐臻孰承乏。益公崛起振宗风，至味啖人如嚼蜡。相逢一笑即相亲，下榻东轩忘主宾。薰炉茗椀坐清夜，从容软语温如春。晓来别我朝京国，短策轻包适吴越。吴越山水天下奇，宝坊金刹皆人杰。公今参访必遇人，六根一扫无纤尘。钱唐潮音华顶月，独露堂堂见本真。从此平生大事毕，顿觉身心乐无极。踢翻大海水逆流，半夜中天出红日。我有故人僧中雄，不远千里来诗筒。烦公问讯向何处，说法今留兜率宫。
送铁佛寺益公了庵朝京游浙
作者：丁鹤年
朝代：明
体裁：古风

世尊出西域，教化极东土。大道本无为，盛德人所慕。只今灭度二千年，授经弟子如亲传。我生懒僻苦贪佛，或谓三生有胜缘。武昌铁佛古名刹，兵燹荐臻孰承乏。益公崛起振宗风，至味啖人如嚼蜡。相逢一笑即相亲，下榻东轩忘主宾。薰炉茗碗坐清夜，从容软语温如春。晓来别我朝京国，短策轻包适吴越。吴越山水天下奇，宝坊金刹皆人杰。公今参访必遇人，六根一扫无纤尘。钱唐潮音华顶月，独露堂堂见本真。从此平生大事毕，顿觉身心乐无极。踢翻大海水逆流，半夜中天出红日。我有故人僧中雄，不远千里来诗筒。烦公问讯向何处，说法今留兜率宫。
送铁佛寺盟长老还襄阳
作者：丁鹤年
朝代：明
体裁：五言排律

襄汉扬波日，江湖避地时。行行随老母，处处礼名师。云水元无住，风尘信所之。睦州勤奉养，江革备艰危。掌钥钟山下，传灯鄂渚湄。剩翻龙藏典，几咏《鹤楼》诗。深慨丛林废，真成一木支。铜仙频阅世，铁佛重开基。法几雕文具，灵幡刺綵丝。云钟晨缥缈，月殿夜参差。已悟无生法，还兴罔极悲。他乡流徙远，先垄奉迁迟。澒洞今方息，旋归故可期。望云双泪泻，计日寸心驰。官柳催飞锡，昙花侑奠仪。既明埋玉理，岂是系珠痴。定应眠牛兆，毋生触鹿疑。春晖怜旧线，秋露荐新祠。生死俱无憾，诸方起孝思。
送锽声外侍者还定水寺
作者：丁鹤年
朝代：明
体裁：七言律诗

侍者还山修白业，何须门外问三车。微尘有相皆成幻，大道无岐直到家。月满秋岩收桂子，雪消春涧采蒲芽。阿师弘教成狮子，伫见传衣后代誇。
送长史管公时敏朝京
作者：丁鹤年
朝代：明
体裁：七言律诗

黄鹤楼前画舫开，送车千辆动浮埃。楚人独数苏从谏，齐士谁过管仲才。报政每随鹓鹭入，览辉重见凤凰来。君心东注同江汉，一一敷陈对玉台。
逃禅室与苏伊举话旧有感
作者：丁鹤年
朝代：明
体裁：七言律诗

不学扬雄事草《玄》，且随苏晋暂逃禅。无锥可卓香岩地，有柱难擎杞国天。谩诧丹霞烧木佛，谁怜青露泣铜仙。茫茫东海皆鱼鳖，何处堪容鲁仲连。
逃禅室卧病有怀故乡柬诸友生
作者：丁鹤年
朝代：明
体裁：七言律诗

谋生失计倍凄凉，扶病将归自激昂。那得金丹生羽翼，只将铁石作肝肠。日长独卧维摩室，岁晚全荒陆氏庄。幸际诸公各当道，应思孤客久迷方。
逃禅室卧病简诸禅侣
作者：丁鹤年
朝代：明
体裁：五言律诗

高秋多病客，古寺寄黄昏。野迥常疑虎，天寒早闭门。离愁灯下影，乡泪枕边痕。赖有诸禅侣，情亲似弟昆。
逃禅室解嘲
作者：丁鹤年
朝代：明
体裁：七言律诗

久慕陶公卧北窗，还从马祖吸西江。扫愁那用千金帚，折幔惟瞻七宝幢。日晏捲帘延叠嶂，雨晴欹枕听流淙。周妻何肉俱无累，祗有诗魔老未降。
逃禅室述怀十六韵
作者：丁鹤年
朝代：明
体裁：五言排律

出处两茫然，低徊每自怜。本无经国术，仍乏买山钱。故邑三千里，他乡二十年。力微归计杳，身远客心悬。桃李谁家树？禾麻傍舍田。鹑衣秋屡结，蜗室岁频迁。逝水终难复，寒灰更不然。久要成龃龉，多病复沈绵。俯仰衷情倦，栖迟野性便。延徐谁下榻，访戴独回船。耻洒穷途泣，閒修净土缘。谈玄分上下，味道悉中边。有相皆虚妄，无才幸苟全。栖云同白鹿，饮露效玄蝉。高蹈惭真隐，狂歌愧昔贤。惟馀空念在，山寺日逃禅。
避地
作者：丁鹤年
朝代：明
体裁：七言律诗

避地长年大海东，萧条生计野人同。深春耒耜孤村雨，落日帆樯远浦风。那得文章偕隐豹，聊将音问托归鸿。平生自恨无仙骨，五色蓬莱咫尺中。
采莲曲
作者：丁鹤年
朝代：明
体裁：古风

采莲复采莲，仍唱《采莲曲》。若欲知苦心，须食莲中肉。采莲复采莲，踟蹰一何久。不愁花妒容，惟恐刺伤手。采莲复采莲，藕亦不可弃。中有不断丝，似妾缠绵意。采莲复采莲，争如采荷好。花谢叶独存，团圆以终老。采莲复采莲，湖水清且深。徒能照妾面，不能照妾心。采莲复采莲，下有孤鸳鸯。秋花不结实，夜夜守空房。莲开花覆水，莲谢藕在泥。不学青萍叶，随波东复西。朝采并蒂莲，暮绾同心结。不学杨柳枝，含嚬送离别。莲舟何处来，同住西湖口。郎怜波上花，妾爱泥中藕。藕有青白节，花有艳冶容。郎心异妾心，三叹掩归篷。
重到戴玄学斋居
作者：丁鹤年
朝代：明
体裁：七言绝句

忆坐诗坛棹酒船，花枝旖旎月婵娟。一从凫舄朝天去，月夕花朝两惘然。
重到西湖
作者：丁鹤年
朝代：明
体裁：七言律诗

涌金风月昔追欢，一旦狂歌变永叹。锦绣湖山兵气合，金银楼阁劫灰寒。雪晴林墅梅何在？霜冷苏堤柳自残。欲买画船寻旧约，荒烟野水浩漫漫。
钱唐怀古
作者：丁鹤年
朝代：明
体裁：七言律诗

钱塘佳丽冠南州，故国繁华逐水流。龙虎已消王霸气，江山空锁古今愁。吴臣庙冷潮喧夜，宋主陵荒塔倚秋。最是西湖歌舞地，数声渔笛散凫鸥。
长啸篇
作者：丁鹤年
朝代：明
体裁：古风

惟远度可量，惟暗烛可照。丈夫穷达际，安可以逆料。区区井观天，扰扰管窥豹。众论徒沸腾，谁能领其要。韩信出裤下，市井皆哄笑。范雎置厕中，醉客更相溺。一朝佐秦汉，将相无同调。声名六合驰，事业九天耀。平生怨与恩，历历加显报。以马饲故人，以尉乞恶少。是非姑置之，独立发长啸。
长江万里图
作者：丁鹤年
朝代：明
体裁：七言律诗

右逾越巂左蓬壶，万里提封入壮图。断石云屯山拥蜀，惊涛雪立海吞吴。蟠桃有实来青鸟，若木无枝驻赤乌。秦汉经营人尽去，独留形胜在寰区。
长江万里图
作者：丁鹤年
朝代：明

长江千万里，何处是侬乡。忽见晴川树，依稀认汉阳。长啸还江国，迟回别海乡。春潮如有意，相送过浔阳。
长江万里图·其一
作者：丁鹤年
朝代：明
体裁：五言绝句

长江千万里，何处是侬乡。忽见晴川树，依稀认汉阳。
长江万里图·其二
作者：丁鹤年
朝代：明
体裁：五言绝句

长啸还江国，迟回别海乡。春潮如有意，相送过浔阳。
闻箫
作者：丁鹤年
朝代：明
体裁：七言绝句

给丧未必无周勃，乞食谁能辨伍员？昨日英雄今日恨，洞箫忍向乱中闻。
闻雁
作者：丁鹤年
朝代：明
体裁：七言绝句

月落江城转四更，旅魂和梦到滦京。醒来独背寒灯坐，风送长空雁几声。
雨中寄杨彦常先生
作者：丁鹤年
朝代：明
体裁：七言律诗

山中长夏苦淫雨，暂尔出门还不能。九天驭日力已竭，两地看云愁倍增。怜君畏途久作客，笑我净舍常依僧。相思倚柱发清啸，旁人不解谷空应。
雨窗宴坐与表兄论作诗写字之法各一首
作者：丁鹤年
朝代：明

南窗薄暮雨如丝，茗盌熏炉共论诗。天趣悠悠人意表，忘言相对坐多时。蝇头小楷写乌丝，字字钟王尽可师。忽悟庖牺初画象，工夫元不在临池。
雨窗宴坐与表兄论作诗写字之法各一首·其一
作者：丁鹤年
朝代：明

南窗薄暮雨如丝，茗盌熏炉共论诗。天趣悠悠人意表，忘言相对坐多时。
雨窗宴坐与表兄论作诗写字之法各一首·其一
作者：丁鹤年
朝代：明
体裁：七言绝句

南窗薄暮雨如丝，茗碗熏炉共论诗。天趣悠悠人意表，忘言相对坐多时。
雨窗宴坐与表兄论作诗写字之法各一首·其二
作者：丁鹤年
朝代：明
体裁：七言绝句

蝇头小楷写乌丝，字字钟王尽可师。忽悟庖牺初画象，工夫元不在临池。
雪后泛东湖
作者：丁鹤年
朝代：明
体裁：七言律诗

雪后湖山玉作围，小舟乘兴弄清辉。贪看月里鸾回舞，不觉风前鹢退飞。云母屏空春阒寂，水晶宫冷晚霏微。仙家一笑乾坤老，谁驭瑶池八骏归。
静乐
作者：丁鹤年
朝代：明
体裁：五言排律

高人嗟逝矣，静乐尚求诗。岂意无为道，翻成罔极悲。二难勤继述，一默付希夷。饮水心愈洁，看山意更迟。伤乌营冢日，吊鹤造庐时。霜露增新感，烟霞遂宿期。闭门春事去，隐几午阴移。未坠青云志，仍工白雪词。每怜司马病，深忝叔牙知。惭愧无佳句，缄题慰孝思。
静乐斋
作者：丁鹤年
朝代：明
体裁：五言律诗

寂寂幽栖地，无营足自怡。清泉流道脉，白月净诗脾。每到忘机处，翻为得意时。豁然成猛省，太极是吾师。
静乐轩
作者：丁鹤年
朝代：明
体裁：五言绝句

清心如止水，一月印当中。谁道芭蕉雨，潇潇解恼公。
靳公子
作者：丁鹤年
朝代：明
体裁：七言律诗

中朝公子多才俊，潇洒风尘独靳侯。白雁久无天上信，黑貂渐敝雪中裘。虚堂帘影迟迟昼，别馆灯光淡淡秋。到手深杯须剧饮，醉乡消得古今愁。
题万岁山玩月图
作者：丁鹤年
朝代：明
体裁：七言绝句

金银楼观蔚嵯峨，琪树风凉秋渐多。徙倚危阑倍惆怅，月中犹见旧山河。
题东湖青山寺古鼎铭长老钟秀阁
作者：丁鹤年
朝代：明
体裁：七言律诗

手开楼阁贮群经，面对湖山卫百灵。玉镜夜寒通沆瀣，翠屏秋净倒空青。避烟鹤起檐间树，行雨龙归几上瓶。我亦逃禅云水客，便应萧散共松扃。
题二灵山房
作者：丁鹤年
朝代：明

宝刹凭虚户牖开，群峰北走水南回。六鳌夜涌金银阙，九凤朝翔紫翠堆。日静云间飞钖下，月明天上渡杯来。谈玄每就岩房宿，最爱三车有辨才。
题二灵山房
作者：丁鹤年
朝代：明
体裁：七言律诗

宝刹凭虚户牖开，群峰北走水南回。六鳌夜涌金银阙，九凤朝翔紫翠堆。日静云间飞锡下，月明天上渡杯来。谈玄每就岩房宿，最爱三车有辨才。
题介石斋
作者：丁鹤年
朝代：明
体裁：五言律诗

介石存中正，能为逸豫防。砺金缘最劲，攻玉岂徒刚。贞德南山配，神机北斗当。补天应有待，五色烂文章。
题会稽王冕翁画梅
作者：丁鹤年
朝代：明
体裁：七言绝句

永和笔阵在山阴，家法惟君悟最深。寓得梅花兼二妙，右军风致广平心。
题凤浦方氏梧竹轩
作者：丁鹤年
朝代：明
体裁：七言律诗

凤鸟曾闻此地过，至今梧竹满丘阿。政怀剪叶书周史，却恨翻枝入楚歌。金井月明秋影薄，石坛风细晚凉多。中郎去后知音少，共负奇才奈老何！
题刘伯升所藏兰亭
作者：丁鹤年
朝代：明
体裁：七言绝句

右军高致极清真，盛集兰亭咏暮春。文彩风流那复见，摩挲遗墨想丰神。
题前人竹石嘉树图
作者：丁鹤年
朝代：明
体裁：七言绝句

翠实可充丹凤食，乔枝仍待早莺迁。一拳苍藓荒秋雨，惆怅无人解补天。
题吴公祐祭酒双峰雨露亭
作者：丁鹤年
朝代：明
体裁：七言律诗

春到先茔雨露饶，思亭新构报劬劳。碧涵一水吞天阔，玉立双峰拔地高。每想音容增怵惕，还因精气感薰蒿。通家二世深恩在，把笔题诗泪满袍。
题唐申王三骏图
作者：丁鹤年
朝代：明
体裁：七言绝句

三骏英英出渥洼，太平刍粟饱天家。谁知百战平河北，汗血功归狮子花。
题四明倪仲权处士像
作者：丁鹤年
朝代：明
体裁：五言律诗

松间新雨过，清览出亭皋。云逐青骢马，风生白苧袍。幽怀随地远，诗兴与秋高。囊锦归时重，应知从者劳。
题天师竹
作者：丁鹤年
朝代：明
体裁：七言绝句

琅玕仙节郁萧森，知受三天雨露深。投老相求访真诀，独骑龙杖度千岑。
题太守兄遗稿后
作者：丁鹤年
朝代：明
体裁：七言律诗

海国期年政化成，肩舆随处看春耕。正欣鸡犬无惊扰，讵意鲸鲵有斗争。遥岛月明虚燕寝，故山云冷失佳城。梦回诗句难重得，肠断池塘草又生。
题太守兄遗稿后
作者：丁鹤年
朝代：明

海国期年政化成，肩舆随处看春耕。正欣鸡犬无惊扰，讵意鲸鲵有斗争。遥岛月明虚燕寝，故山云冷失佳城。梦回诗句难重得，肠断池塘草又生。黑风吹海浪如山，独跨长鲸去不还。身世云烟游物外，文章奎壁照人间。彤庭朝朔双凫远，绿野行春五马閒。老我急难馀泪在，一回抚卷一潺湲。
题太守兄遗藁后二首·其二
作者：丁鹤年
朝代：明
体裁：七言律诗

黑风吹海浪如山，独跨长鲸去不还。身世云烟游物外，文章奎壁照人间。彤庭朝朔双凫远，绿野行春五马閒。老我急难馀泪在，一回抚卷一潺湲。
题宋贡士袁庸死节传后
作者：丁鹤年
朝代：明
体裁：五言律诗

始获乡闱荐，俄惊国阼倾。丹心回日驭，赤手抗天兵。自可敦衰薄，何烦较死生。文山嘉传在，端合附高名。
题定海乐节妇刘氏沿江泣寻夫尸卷
作者：丁鹤年
朝代：明
体裁：七言绝句

怨入江云结昼阴，潮痕清浅泪痕深。白头重见黄泉下，方尽寒灯一寸心。
题建昌王子中桥亭八景
作者：丁鹤年
朝代：明
体裁：七言排律

桥亭风景洞天如，中有儒仙旧隐庐。春涨挼蓝涵螮蝀，晓岚滴翠湿芙蕖。受诗华巘浮丘馆，说剑香炉许令居。云外悬崖飞屐上，雨中沃壤带经锄。疏钟鲸吼霜华重，长笛龙吟月色虚。老我尘寰怀胜景，追游早晚命巾车。
题悠然轩
作者：丁鹤年
朝代：明
体裁：七言律诗

香消静室定回时，真趣忘言祇自知。云淡风轻天荡荡，鸢飞鱼跃昼迟迟。传来西竺元无法，坐对南山或有诗。不是渊明来入社，百年谁与共襟期。
题族兄马子英进士梅花
作者：丁鹤年
朝代：明
体裁：七言绝句

池馆春深看牡丹，五陵车马隘长安。谁知凛凛冰霜际，却是梅花守岁寒。
题昌国普陀寺二首
作者：丁鹤年
朝代：明

神鳌屹立戴崔嵬，俯瞰沧溟水一杯。积翠自天开罨画，布金随地起楼台。祈灵汉使乘槎到，传法胡僧折苇来。若使祖龙知胜概，岂应驱石访蓬莱。昆明劫火忽重然，宇内名山悉变迁。古刹独存龙伯国，丰碑犹记兔儿年。三更日浴咸池水，八月潮吞渤海天。云汉灵槎如可御，便应长往问群仙。
题昌国普陀寺二首·其一
作者：丁鹤年
朝代：明
体裁：七言律诗

神鳌屹立戴崔嵬，俯瞰沧溟水一杯。积翠自天开罨画，布金随地起楼台。祈灵汉使乘槎到，传法胡僧折苇来。若使祖龙知胜概，岂应驱石访蓬莱。
题昌国普陀寺二首·其二
作者：丁鹤年
朝代：明
体裁：七言律诗

昆明劫火忽重然，宇内名山悉变迁。古刹独存龙伯国，丰碑犹记兔儿年。三更日浴咸池水，八月潮吞渤海天。云汉灵槎如可御，便应长往问群仙。
题松江梧桐乡鸣凤里朱节妇卷
作者：丁鹤年
朝代：明
体裁：七言绝句

手植梧桐不惮劳，朝阳鸣凤一来遨。托栖未稳翻然逝，慰眼惟遗五色毛。
题林泉野趣图
作者：丁鹤年
朝代：明
体裁：七言绝句

清江白石带疏林，樊口幽居尚可寻。梦里草堂无恙在，秋风春雨总关心。
题桃源图
作者：丁鹤年
朝代：明
体裁：七言绝句

放舟长怪武陵人，强觅桃花洞里春。若使仙源通一线，如何避得虎狼秦。
题桃源图
作者：丁鹤年
朝代：明
体裁：七言绝句

误入桃源去路赊，武陵春老重咨嗟。渔郎去后无消息，回首东风几度花。
题梅花扇面寄五十佥宪
作者：丁鹤年
朝代：明
体裁：七言绝句

忆向西湖蹋早春，万花如玉月如银。一枝照影临清浅，满面冰霜似故人。
题椿上人梅花
作者：丁鹤年
朝代：明
体裁：七言绝句

娟娟净色雪消馀，剪剪寒香月上初。标格若教诸佛见，肯教薝卜譬真如。
题水竹居卷
作者：丁鹤年
朝代：明
体裁：七言绝句

夜梦青鸾浴凤池，晓来水竹索题诗。涴花吏隐无人继，老我风尘写愧辞。
题江亭柳色图
作者：丁鹤年
朝代：明
体裁：五言绝句

昔年酾酒地，江汉一茅亭。同会人何在？东风柳又青。
题湖山独步图
作者：丁鹤年
朝代：明
体裁：五言律诗

杖屦湖山外，悠然与世违。水边延月上，岩际待云归。随鹿过樵径，看鸥到钓矶。只今瞻画像，犹想挹清辉。
题澹然斋
作者：丁鹤年
朝代：明
体裁：七言律诗

寂寂禅扃掩昼阴，阿师道味此中深。一尘不涉冰霜操，万境俱空水月心。驻屐寒香生小径，捲帘秋色上疏林。莫愁客至无清供，玄酒盈樽好共斟。
题猫
作者：丁鹤年
朝代：明
体裁：七言绝句

食有溪鱼卧有裀，受恩深重更无伦。苦将乳鼠誇为瑞，恐负隆冬蜡祭人。
题画
作者：丁鹤年
朝代：明
体裁：七言绝句

水榭山窗面面同，縠纹波起鲤鱼风。溪头艇子林间泛，来往能无避俗翁。
题画
作者：丁鹤年
朝代：明
体裁：七言绝句

江树青红江草黄，好山不断楚天长。云中楼观无人住，只有秋声送夕阳。
题画
作者：丁鹤年
朝代：明
体裁：古风

荒荒野日低，漠漠江云冷。乔林延暮光，澄波浴秋影。高人千载怀，乾坤一渔艇。
题画梅竹
作者：丁鹤年
朝代：明
体裁：五言绝句

姑射下天坛，天空鬓影寒。雪深归路迥，独自跨青鸾。
题画竹二首
作者：丁鹤年
朝代：明

天连翠障开，雨挟银河泻。中有澹荡人，于焉结茅舍。朝渔曲水滨，暮猎平林下。危途策羸骖，汨汨胡为者。荒荒野日低，漠漠江云冷。乔林延暮光，澄波浴秋影。高人千载怀，乾坤一渔艇。
题画竹二首·其一
作者：丁鹤年
朝代：明
体裁：古风

天连翠障开，雨挟银河泻。中有澹荡人，于焉结茅舍。朝渔曲水滨，暮猎平林下。危途策羸骖，汨汨胡为者。
题画竹二首奉怀九灵先生就次其留别旧韵二首·其一
作者：丁鹤年
朝代：明
体裁：古风

晴霞丽层霄，淑景媚清曙。冉冉草际烟，盈盈花上露。幽禽何处来，飞鸣入庭树。不见心所亲，坐待停云度。
题画葡萄
作者：丁鹤年
朝代：明
体裁：七言绝句

西域葡萄事已非，故人挥洒出天机。碧云凉冷骊龙睡，拾得遗珠月下归。
题碧梧轩
作者：丁鹤年
朝代：明
体裁：古风

威凤出羽族，乃为王者瑞。飞翔九千仞，览德斯一至。和鸣周室兴，来仪舜廷治。高轩植北梧，万一幸而致。慨然千载怀，孰敢谓不智。奈彼积石遥，往来良不易。先生人中凤，文章五色备。肯作朝阳鸣，亦足瑞斯世。
题竹
作者：丁鹤年
朝代：明
体裁：五言排律

楚楚新移竹，翛翛已出林。渭川元接叶，淇水本联阴。既忝轩墀重，应蒙雨露深。芝兰方并植，荆棘敢相侵。有荷栽培力，无惭变化心。长身龙夭矫，密羽翠萧森。委砌风飘锦，筛庭日布金。奇材仲连箭，雅韵伯牙琴。欸乃歌频度，平安问每临。风云今自饱，冰雪旧能任。岂独松梅友，仍多草木钦。琅玕擎使节，玳瑁合朋簪。直可扶衰老，贞堪载古今。钓鳌期大用，引凤压群音。词客题诗到，幽人载酒寻。烟旌朝冉冉，月纛夜沈沈。展席临秋水，钩帘对夕岑。清风驱酷暑，一为豁烦襟。
题竹间翁白马图
作者：丁鹤年
朝代：明
体裁：七言绝句

谁识骅骝汗血中，静团晴雪动生风。一从选入天闲内，不觉人间万马空。
题筠轩
作者：丁鹤年
朝代：明
体裁：五言律诗

种竹绕前楹，年深劲节成。薄云通雨气，清夜动秋声。鱼豕空遗简，鸾凰合度笙。往来三径熟，不负岁寒盟。
题茀郎天马图
作者：丁鹤年
朝代：明
体裁：七言绝句

春明立仗气如山，顾盼俄空十二闲。一去瑶池消息断，西风吹影落人间。
题莺
作者：丁鹤年
朝代：明
体裁：七言绝句

当年百啭上林苑，身愈高时韵愈奇。兵火十年乔木尽，托栖那敢怨枝卑。
题落花芳草白头翁
作者：丁鹤年
朝代：明
体裁：五言绝句

草长连朝雨，花残一夜风。青春留不住，啼杀白头翁。
题表兄赛景初院中新竹
作者：丁鹤年
朝代：明
体裁：七言绝句

双玉亭亭出粉墙，便添风月入吟觞。会看直上三千尺，截简先书异姓王。
题西圃卷
作者：丁鹤年
朝代：明
体裁：五言排律

坐阅桑田变，归为菽水谋。聊从西圃隐，少慰北堂忧。汲月沧江晓，锄云沃野秋。新蔬和雨摘，硕果带霜收。嘉树巢乌鸟，閒庭下白鸥。管宁金不顾，季路米应求。千载谁同调，东陵有故侯。
题谢安观山图
作者：丁鹤年
朝代：明
体裁：五言绝句

欲为苍生起，神州未可还。筹思保江表，安若会稽山。
题赤壁图
作者：丁鹤年
朝代：明
体裁：五言绝句

横槊英声远，闻箫逸兴长。至今风月夜，鹤梦绕黄冈。
题郑高士画竹
作者：丁鹤年
朝代：明
体裁：五言绝句

郑君高节士，潇洒绝人群。独把青鸾尾，山窗扫白云。
题长溪独钓图
作者：丁鹤年
朝代：明
体裁：五言绝句

溪上钓西风，心随溪水东。后车今已载，何待兆非熊。
题雁
作者：丁鹤年
朝代：明
体裁：七言绝句

兵戈故国日彫残，野蔓荒烟白骨寒。目送飞鸿度关塞，有书无处报平安。
题顾仲贽先生南山遗藁后
作者：丁鹤年
朝代：明
体裁：七言绝句

玄豹无心守九关，日随雾雨隐南山。莫嗟遗鞟同羊犬，犹托文章见一斑。
题风雨归舟图
作者：丁鹤年
朝代：明
体裁：七言律诗

昔向沧浪吊独醒，中流风雨正扬舲。江空风卷潮头白，野旷云迷岘首青。挂席正思遗佩浦，推篷已过濯缨亭。襄阳耆旧今安在，抚几长歌对画屏。
题馀姚叶敬常州判海堤卷
作者：丁鹤年
朝代：明
体裁：古风

阴霓夜吼风雨急，坤维震荡玄冥立。桑田变海人为鱼，叶侯诉天天为泣。侯奉天罚诛妖霓，下平水土安群黎。嶙峋老骨不肯朽，化作姚江捍海堤。海堤蜿蜒如削壁，横截狂澜三万尺。堤内耕桑堤外渔，民物欣欣始生息。潮头月落啼早鸦，柴门半启临沤沙。柳根白舫卖鱼市，花底青帘沽酒家。花柳村村各安堵，世变侯仙倏成古。侯虽已矣遗爱存，时听丛祠咽箫鼓。人生何必九鼎荣，庙食贵有千载名。君不闻一杯河水决瓠子，沈马亲勤汉皇祀。又不闻一带江波泛蜀都，刻犀厌胜秦人愚。江平河塞世犹骇，何况堂堂障沧海。论功不啻济川才，砥柱东南千万载。呜呼只今四海俱横流，平地风波沉九州。苍生引领望援溺，州县有官非叶侯，禦灾谁复忧民忧！
题鹄山书堂
作者：丁鹤年
朝代：明
体裁：五言律诗

已为蟾阙彦，仍就鹄山居。綵服晨供馔，青藜夜照书。寒香三径小，清籁四窗虚。仕学俱优日，承明别有庐。
题鹰
作者：丁鹤年
朝代：明
体裁：七言绝句

修翎快剑爪刚钩，自猎平生耻下韝。击尽秋原鸮与獍，却从灵囿凤麟游。
风泉清听
作者：丁鹤年
朝代：明
体裁：古风

幽栖空谷中，石室如悬罄。坐阅造化机，动静互相胜。风生万籁随，雨过百泉应。萧萧乱疏钟，泠泠隐清磬。虎啸山月昏，龙吟海波静。上人谢声尘，悠然入深定。喧寂两俱忘，是乃名真听。
黄鹤楼
作者：丁鹤年
朝代：明
体裁：古风

半空金碧何代楼，仙人鹤驾曾一游。雕槛看云楚山晓，珠帘捲月湘江秋。楼前云月长无恙，祢赋崔诗角清壮。西风忽动庾公尘，仙人仍归九天上。
送唐士干回贵州
作者：丁麒
朝代：明
体裁：七言律诗

濩落江湖失所依，还家又著老莱衣。西山日薄乌啼切，南国风高雁影稀。目送长空何忍别，心交方密又相违。一尊寄尔庭帏远，滇树花深五马归。
哀亲
作者：丁麟
朝代：明
体裁：古风

有亲有亲怙恃全，瓶罍依倚期终年。我生不辰天怒瘅，漂鸱化碧双亲前。双亲有孙初学笑，孙母无夫镜空照。北堂椿瘁萱亦衰，忧不忘兮花不开。呜呼一歌兮歌正哀，飞魂暗逐东流回。
西湖竹枝词
作者：丁麟
朝代：明
体裁：词

涌金门外春水多，卖鱼船子小于梭。三三两两唱歌去，惊起鸳鸯可奈何。
题画梅
作者：丁麟
朝代：明
体裁：七言绝句

木落江空岁晏时，春风先到最南枝。繁华各有生生意，莫叹棠梨造化迟。
峨眉仙人寄昆岑诗五首
作者：万世尊
朝代：明

谪向人间仅一周，而今限满恐难留。清虚有约无相负，好觅当年范蠡舟。业风吹破进贤冠，生死关头著脚难。六百年来今一遇，莫将大事等闲看。浪游生死岂男儿，教外真传别有师。富贵神仙君两得，尚牵缰锁恋狂痴。难将蟒玉拒无常，勋业终归上一方。欲问后来神妙处，碧天齐拥紫金光。颁来法旨不容违，仙律森严敢泄机。楚水吴山相共聚，与君同跨片霞飞。
峨眉仙人寄昆岑诗五首·其一
作者：万世尊
朝代：明

谪向人间仅一周，而今限满恐难留。清虚有约无相负，好觅当年范蠡舟。
峨眉仙人寄昆岑诗五首·其三
作者：万世尊
朝代：明

浪游生死岂男儿，教外真传别有师。富贵神仙君两得，尚牵缰锁恋狂痴。
峨眉仙人寄昆岑诗五首·其二
作者：万世尊
朝代：明

业风吹破进贤冠，生死关头著脚难。六百年来今一遇，莫将大事等闲看。
峨眉仙人寄昆岑诗五首·其五
作者：万世尊
朝代：明

颁来法旨不容违，仙律森严敢泄机。楚水吴山相共聚，与君同跨片霞飞。
峨眉仙人寄昆岑诗五首·其四
作者：万世尊
朝代：明

难将蟒玉拒无常，勋业终归上一方。欲问后来神妙处，碧天齐拥紫金光。
小金山
作者：万以申
朝代：明

翠拥金鳌出海滨，由来郁水号通津。衣冠晋代留佳识，风雅苏坛迥绝尘。秋色顿添颜欲老，水光涵映景如新。灵洲簇簇饶名胜，十载嬉游识未真。
送娄士琏之官四川仁寿分韵得知字·其一
作者：万僧
朝代：明

十年依佛国，万里走天涯。旧主无寻处，孤臣敢问家？何心婴组绶，有血滴袈裟。寒食魂应寂，悲歌愧五蛇。
游月岩谒周元公庙
作者：万元吉
朝代：明
体裁：古风

中岁不闻道，汎汎逐萍梗。缅怀先哲型，沈忧不出颎。兹来烂岩月，鬼斧凿天影。尺宝泄素云，一星射瑶井。物理竟何如，遐踪忽深省。元公昔幽憩，万虑悉以屏。阴阳动静初，澄心得妙领。于焉瞻遗庙，百世尚严整。冥心无极前，衣露遍清冷。
北堂同兄夜酌
作者：万善
朝代：明
体裁：七言绝句

风雨灯前酒一壶，北堂真个胜江湖。弟兄漫说家常话，飘泊彭城忆二苏。
士亨入学吴汝修过访
作者：万善
朝代：明
体裁：七言绝句

簟展碧纹湘水凉，煮茶烟散午风香。草堂未种三槐树，惭愧君来问二郎。
氿里村舍
作者：万善
朝代：明
体裁：七言绝句

围城十里农桑地，鸡犬连村一百家。场圃对窗麻叶暗，却无闲地积闲花。
赴桐庐学署候古斋兄
作者：万善
朝代：明
体裁：七言律诗

为忆对床寻旧约，钱塘风物一开颜。晚潮欲动江帆落，秋潦初收水碓闲。仙子去来桐岫碧，湘妃何处竹枝斑。胜游更办新春屐，提到延陵七里滩。
送履庵侄视学贵阳
作者：万善
朝代：明
体裁：古风

阿咸官已崇，视学向贵阳。何与答圣明，文教彼遐方。亲戚喜相送，画船罗酒浆。登堂辞我行，欲语两彷徨。谁云行者乐，应念居者伤。
临江仙·同杨魏村少参登桐君山
作者：万士和
朝代：明

睡里钓台相失，寻仙且上桐山。乱峰环合碧波寒。笑携黄鹤伴，来坐白云间。二十年前游处好，趋庭犹忆红颜。而今狼藉鬓垂斑。西风衰草外，长啸下松关。
夜泊兴济有感外戚张氏故居之地
作者：万士和
朝代：明

恩泽当年冠列侯，只今安在水东流。始知热处为投井，谁戒权门是覆舟。朝槿发华难到夕，井梧落叶早知秋。荣枯本是寻常事，清夜无端莫起愁。
自桃源至辰州道中即事
作者：万士和
朝代：明
体裁：古风

閒花野草山无数，何处桃源却通路。渔郎舟至已迷津，至今指点犹承误。孙皓凶残历典午，驱民不异祖龙苦。武陵最僻无处逃，俎豆衣冠思上古。饥人梦食渴梦饮，好事世传皆画饼。祇言桃实果千年，蕉鹿茫然各不领。只今天下非秦晋，余亦蹩躠随风尘。涉河不是寻源客，问俗知非避地人。千里夹山常对面，中间道途通一线。稻粱无馀鸿雁稀，萧条野菊荆榛遍。舆人向我前致语，此处山川多瘠卤。居民旧已因征徭，近岁沅辰又开府。开府节制三大藩，羽书日夕通至尊。诸侯杂遝致方物，达官奔走趋其门。闻道军门使人下，狐威假虎儿童怕。仆夫背面俱受鞭，人须出钱马须价。我生蒿目衰鬓早，忧世无能渐枯稿。仙源不见见疮痍，使我形容一番老。停车为尔且相庆，近来节度甚清正。鼠辈远窜毋汝惊，烽烟不动蛮方静。
自炎方驿暮宿亦资孔
作者：万士和
朝代：明
体裁：五言律诗

远道资人力，扶持万岭中。仗随徒隶乱，舆放仆夫空。云动岚移黑，霞收树敛红。祗贪趋馆宿，未暇泣途穷。
飞云岩
作者：万士达
朝代：明
体裁：七言绝句

洞里幽深未可穷，洞门奇峭护双龙。风雷若有山林妒，飞作江南铁柱峰。
南源别业柬友
作者：万应龙
朝代：明
体裁：七言律诗

惯贫不畏田多秫，老卧欹楼伴酒杯。十里蓼汀寒月浸，一庭风色早霜催。锦河渔唱随流杳，荒寺钟声带雨来。抄得曲方新酿熟，迟君独倚涧边梅。
踏莎行·春寒
作者：万日吉
朝代：明

芍药香凝，海棠丝袅，东风吹透相思草。绿纱深处自调筝，一弦一柱寒声早。苔满阶庭，月留昏晓，萋迷碧砌残红少。画梁燕子未归来，黄昏春锁花关小。
夕佳楼
作者：万时华
朝代：明
体裁：古风

朝登北城风怒号，沙飞十丈寒云高。春鸿欲归呼其曹，楼头歌管声嘈嘈。此地管弦朝复夕，父老经过多太息。城中少年那复知，云是当年契公室。契公生长自边尘，百花洲畔唫馀春。秋风五桂散遥馥，兄弟出入皆朱轮。潮阳归来遍红巾，翰林树帜城东门。堞摧橹折鼓声死，清池湛湛哀英魂。从者妻子十一人，葬者道士陈白云。东风花开销空宅，狐啼鼠窜无朝昏。契家之楼夕佳额，沧桑转眼悲行陌。凭阑风物谁独存，章流静照西山色。城边击鼓白日低，明月光中乌夜啼。游人醉舞公独悲，霜天客散飏朱旗。一朝幸遇李夫子，为汝拂拭扬须眉。楼头歌舞如昔时，楼下木主公安之。南州一片中华土，节义晶晶亘今古。后来孙许气如虹，日月河山共吞吐。中原寇马今复驰，江南江北多鼓鼙。公排帝阍叫阊阖，为我击贼绥蒸黎。
岁暮田居
作者：万时华
朝代：明
体裁：古风

中岁破忧患，苦为俗所婴。诗书沿先辙，且复爱斯名。晨梳启青镜，览容时自惊。白日照东壁，素月已西楹。莫疑造化理，荣悴缘物情。弱草无强蔓，苦荼无甘英。
晓度牛岭
作者：万时华
朝代：明
体裁：古风

巨灵辟幽壤，滃然划兹区。势若群兕蹲，亦若千羊趋。寒光积岩壑，高厚气有馀。恍疑虎豹宅，或有仙人居。山中建子月，万岭天风俱。云雨助奇势，车马争盘纡。鸿濛遇云将，灵境将焉如。
秋日过丁氏妹简时之
作者：万时华
朝代：明
体裁：古风

西风吹古巷，驱我下泽车。百鸟集乔木，森森见君庐。诸甥闻我来，整履奔前除。僮仆闻我来，壶榼纵横趋。妹闻阿兄至，结束临中厨。呼婢入后园，撷取泥中蔬。老大同乡里，谋生但饥劬。入门共一笑，内顾悲有馀。寇盗满山谷，骨肉幸亡虞。上堂古琴静，尚保先人书。天命各穷达，安乐且须臾。命酒酌前轩，忽已星月舒。徘徊白露际，天河淡眉须。安知鹿门翁，偃蹇非良图。
送卫子建归河东
作者：万时华
朝代：明
体裁：五言律诗

四渡章门水，归与益黯然。讲依坛际杏，离引曲中弦。野色朝随马，溪声暮入蝉。西风时念尔，千里太行烟。
送重熙一兄之淮阴
作者：万时华
朝代：明
体裁：五言律诗

宿雁分朝影，章门野水边。弟兄嗟远道，离别畏中年。风定晨开缆，江寒早著绵。淮阴垂钓处，今古易潸然。
塔影园
作者：万曰吉
朝代：明
体裁：五言律诗

半壁依青嶂，千峰落翠微。草堂冰雪路，山鬼薜萝衣。断塔仍栖鸽，荒冈亦采薇。中原方格斗，坐卧掩柴扉。
寒食
作者：万曰吉
朝代：明
体裁：五言律诗

东郊朝日静，北郭暮烟迟。燕不巢新幕，花犹恋故枝。懒投分肉社，羞逐斗鸡儿。屏绝人间事，绵田吊子推。
谢客
作者：万曰吉
朝代：明
体裁：七言律诗

甪里先生小筑居，萧然衾枕半床书。闭门觅句江湖外，濯足招魂雨雪馀。卯酒动思千日醉，辰瓜准拟一犁锄。五陵公子多裘马，同学何人问草庐。
送吾无上人返庐山
作者：万曰吉
朝代：明
体裁：五言律诗

万里秋声急，青枫古渡平。浔阳潮自落，楚岸月孤明。破衲饥寒去，芒鞋雨雪行。炉峰遥在望，惠远定相迎。
交阯道中口占
作者：万武
朝代：明
体裁：五言绝句

昔骑五花马，今跨一黄牛。岭上猿声叫，焉能止泪流。
客中初度
作者：万泰
朝代：明
体裁：七言律诗

朝来虎阜揽春晖，矫首林泉兴不违。故国青山殊自好，王孙芳草几时归。遥将儿女庭前泪，洒入江湖客子衣。举目伤心歌舞地，多情杨柳故依依。
三月三日同诸友饮江亭
作者：万燝
朝代：明
体裁：五言排律

三月风光好，兰亭事莫迟。觞随流水转，思逐落花飞。水鸟沈波没，山鸡掠岸归。游人沾柳絮，江女浣春衣。轻鹢穿洄涧，斜阳下钓矶。相欢追祓禊，入市掩柴扉。